amanoisuno/poetBack huggingface dataset:
太白山祈雨詩五首  其一 蘇轍 
田漫漫，耕挹挹。拔陳草，生九穀。人功盡，雨則違。苗不穗，莩不米，哀將饑兮。
太白山祈雨詩五首  其二 蘇轍 
山巖巖，奠南西。嗟我民，匪神依。伐山木，蓺稷黍。求既多，訴不已，猶我許兮。
太白山祈雨詩五首  其三 蘇轍 
山爲灰，石爲炭。水泉沸，百草爛。神予我，旱奪之。孰爲是，驕不威，尚可弛兮。
太白山祈雨詩五首  其四 蘇轍 
雷馮空，雨騰淵。誅孽妖，反豐年。顧千里，瞬三日。神在堂，龍爲役，是何惜兮。
太白山祈雨詩五首  其五 蘇轍 
雨既止，百穀復。築場壤，治囷簏。爲酒醴，伐豚羔。舞長袖，擊鳴鼉，匪以報兮。
舜泉詩 蘇轍 
歷山岩岩，虞舜宅焉。虞舜徂矣，其神在天。其德在人，其物在泉。神不可親，德用不知。有冽斯泉，下民是祗。泉流無疆，有永我思。源發于山，施于北河。播于中逵，匯爲澄波。有鱉與魚，有菱與荷。藴毒是洩，污濁以流。埃𡏖消亡，風火滅收。叢木敷榮，勞者所休。誰爲旱災，靡物不傷。天地耗竭，泉亦淪亡。民咸不寧，曰不享耶。時雨既澍，百穀既登。有流泫然，彌坎而升。溝洫滿盈，鰕黽沸騰。匪泉實來，帝實顧余。執其羔豚，蘋藻是菹。帝今在堂，泉復如初。
筠州聖祖殿詩  其一 蘇轍 
高安在南，分自豫章。重山複江，魚鳥之鄉。俗野不文，吏亦怠荒。禮失不知，習爲舊常。
筠州聖祖殿詩  其二 蘇轍 
於穆聖祖，宅神皇極。降鑒在下，子孫千億。羽衣玉佩，旗纛旄節。巍巍煌煌，秩祀萬國。
筠州聖祖殿詩  其三 蘇轍 
如日在天，靡國不臨。筠雖小邦，其有不歆。東廡西嚮，誰昔營之。民昏不知，神以不懷。
筠州聖祖殿詩  其四 蘇轍 
深山之間，野水之濱。禮樂聲明，孰見孰聞。祖廟之嚴，君臣則存。失而不圖，民以罔觀。
筠州聖祖殿詩  其五 蘇轍 
毛侯始來，其則有意。匪民之愚，禮教實墜。章聞於朝，帝曰俞哉。弗改弗營，何以示民。
筠州聖祖殿詩  其六 蘇轍 
九峰之杉，逍遥之柟。易直且修，弗斫而堪。新堂有嚴，四星在南。朝廷之儀，萬民所祗。
次韵子瞻感舊 蘇轍 
還朝正三伏，一再趨未央。久從江海游，苦此劍佩長。夢中驚和璞，起坐憐老房。爲我忝丞轄，置身願并凉。此心一自許，何暇憂陟岡。早歲發歸念，老來未嘗忘。淵明不久仕，黔婁足爲康。家有二頃田，歲辦十口糧。教敕諸子弟，編排舊文章。辛勤養松竹，遲莫多風霜。常恐先著鞭，獨引社酒嘗。火急報君恩，會合心則降。
次韵題畫卷四首 山陰陳迹 蘇轍 
卧對郗人氣已真，晚依丘壑更無倫。不須復預清言侶，自是江東第一人。
次韵題畫卷四首 雪溪乘興 蘇轍 
亟往遄歸真曠哉，聾人不信有驚雷。雖云不必見安道，已誤扁舟犯雪來。
次韵題畫卷四首 四明狂客 蘇轍 
失脚來遊九陌塵，故溪何日定抽身。便同賀老扁舟去，已笑西山鄭子真。
次韵題畫卷四首 西塞風雨 蘇轍 
雨細風斜欲暝時，淩波一葉去安歸。遥知夜宿蛟人室，浪卷波分不著衣。
送侄邁赴河間令 蘇轍 
老去那堪用，恩深未敢歸。誰能告民病，一一指吾非。爾赴河間治，無嫌野老譏。仍將尺書報，勿復問從違。
次韵門下呂相公車駕視學 蘇轍 
未識吾君龍鳳章，諸儒望幸久南庠。輦回原廟初移蹕，鷺集西雝已著行。執爵稍前疑問道，獻琛不日數來王。從官始悟熙寧意，遺我親臨見肯堂。
傅銀青挽詞二首  其一 蘇轍 
名自烏臺發，恩從鳳沼深。鹽梅和衆口，金玉比誠心。澹泊平生事，彌留一病侵。遺言自無憾，朝野爲沾襟。
傅銀青挽詞二首  其二 蘇轍 
丹旐國西門，茅廬濟水深。官清貧似舊，名重歿猶存。臺閣傳遺懿，交遊拭淚痕。君恩不改故，延賞遍諸孫。
大雪三絕句  其一 蘇轍 
閏歲窮冬已是春，當寒却暖未宜人。陰風半夜催飛霰，稍凈天街一尺塵。
大雪三絕句  其二 蘇轍 
玄冥留雪付勾芒，桃李雖憂麥未傷。膏澤較遲三十日，問天此意亦茫茫。
大雪三絕句  其三 蘇轍 
連歲金明不見冰，上春風雪氣稜稜。臺中曾奏五行傳，到此施行愧未曾。
和王晉卿都尉荼䕷二絕句  其一 蘇轍 
春到都城曾未知，楸花時見萬年枝。多情頼有王公子，解剪金槃寄所思。
和王晉卿都尉荼䕷二絕句  其二 蘇轍 
後圃荼䕷手自栽，清於芍藥釅於梅。舊來詩客今無幾，三臭馨香懶舉杯。
次韵門下呂相公同訪致政馮宣猷 蘇轍 
懶從朝謁事驂騑，此去高眠罷倒衣。詔許敲門訪耆舊，天教築室俟來歸。肩輿尚肯追春色，鼓缶何妨傲夕暉。所至成家即安隠，武昌誰乞釣魚磯。
滕達道龍圖挽詞二首  其一 蘇轍 
才適邦家用，學非章句儒。遭逢初莫測，流落一長吁。大節輕多難，深言究遠圖。收功太原守，談笑視羌胡。
滕達道龍圖挽詞二首  其二 蘇轍 
南竄逢公弄水亭，北歸留我闔閭城。壯年不見日千里，餘論猶驚敵萬兵。簡冊何人知造膝，邊防觸處竦先聲。傷心繫舸城東地，目斷安知有死生。
魯元翰中大挽詞二首  其一 蘇轍 
遺直誦家聲，持心本至誠。何勞求皦察，所至自安平。氣象餘前輩，才華屬後生。飛騰看諸子，相繼亦公卿。
魯元翰中大挽詞二首  其二 蘇轍 
十年初見范公園，知與錢塘結弟昆。樂易向人無不可，疏慵憐我正忘言。南遷却返逢北渡，遠聘相過適近藩。無復放懷嘩笑語，挽詩空寄淚潺湲。
贈司空張公安道挽詞三首  其一 蘇轍 
道廣中無競，才高治不煩。安心本篤靜，憂世亦時言。壽考同儕盡，經綸故事存。猶應門下客，微論記根原。
贈司空張公安道挽詞三首  其二 蘇轍 
孤高出世學，豪邁謫仙人。早歲猶和俗，中年自識真。定餘時發照，塵盡四無鄰。聞道騎箕尾，還應事玉宸。
贈司空張公安道挽詞三首  其三 蘇轍 
西蜀識公初，南都從事餘。一言知我可，久好復誰如。學術留元嘆，家聲付伯魚。霜天近生日，聞挽重唏噓。
蔡州任氏閱世堂 蘇轍 
朱君長桐鄉，死食桐鄉社。吏民安君德，君亦愛其下。遺言於斯葬，存沒勿相捨。自知得民深，千歲誰似者。任君治新息，寬惠洽鰥寡。强梁順教詔，桴鼓不鳴野。三年去復還，園木裁拱把。居人敬閭巷，禽鳥依屋瓦。蒼然百尺檜，直幹任大厦。相要勿剪伐，令尹昔所舍。
次韵子瞻和淵明飲酒二十首  其一 蘇轍 
我性本疏懶，父母强教之。逡巡就科選，逮此年少時。幽憂二十年，懶性祗如茲。偶然踐黄闥，俯仰空自疑。乞身未敢言，常愧外物持。
次韵子瞻和淵明飲酒二十首  其二 蘇轍 
人言性本靜，不必林與山。世雖有此理，知誰非妄言。自我作歸計，於今十餘年。低回軒冕中，此語愧虛傳。
次韵子瞻和淵明飲酒二十首  其三 蘇轍 
世人豈知我，兄弟得我情。少年喜文章，中年慕功名。自從落江湖，一意事養生。富貴非所求，寵辱未免驚。平生不解飲，欲醉何由成。
次韵子瞻和淵明飲酒二十首  其四 蘇轍 
秋鴻一何樂，空際乘風飛。秋蟲一何憂，壁間終夜悲。憂樂本何有，力盡兩無依。物生逐所遇，久行不知歸。少年氣難回，老者百事衰。聊復沃以酒，永與狂心違。
次韵子瞻和淵明飲酒二十首  其五 蘇轍 
昔在建城市，鹽酒晝夜喧。夏潦恐天漏，冬雷知地偏。妻孥日告我，胡不反故山。一來朝廷上，七年不知還。有寓均建城，且志昔日言。
次韵子瞻和淵明飲酒二十首  其六 蘇轍 
夢中見百怪，一一皆謂是。醉中身已忘，萬事隨亦毀。此心不應然，外物妄使爾。安心十年後，此語知非綺。
次韵子瞻和淵明飲酒二十首  其七 蘇轍 
開卷觀古人，誰非一世英。骨肉委黄壚，泯滅俱無情。憧憧來無盡，擾擾相奪傾。驚雷震朱夏，鮮能及秋鳴。得酒且酣飲，問誰逃死生。
次韵子瞻和淵明飲酒二十首  其八 蘇轍 
明月出東牆，萬物含餘姿。孤蟬庇繁蔭，衆鳥棲高枝。解衣適少事，捫腹知亡奇。朝與羣動作，莫復何所爲。此時不自有，日出還受羈。
次韵子瞻和淵明飲酒二十首  其九 蘇轍 
尺書千里至，輟食手自開。將卜東南居，故鄉非所懷。勿言湖山美，永與平生乖。鴻雁秋南來，及春思故棲。蛟龍乘風雲，既雨反其泥。兄弟通四海，叩門事雖諧。直道竟三黜，去國終恐迷。何如自衛反，闕里從參回。
次韵子瞻和淵明飲酒二十首  其一○ 蘇轍 
羌虜忘君恩，戰鼓驚四隅。邊候失晨夜，騎驛馳中塗。詔書止窮征，諸將守來驅。敵微勢可料，師競力無餘。防邊未云失，憂懷愧安居。
次韵子瞻和淵明飲酒二十首  其一一 蘇轍 
修己以安人，嗟古有此道。平生妄謂得，忽忽恨衰老。年來亦見用，何益世枯槁。逡巡事朝謁，出入自媚好。報君要得人，被褐信懷寶。斯人何時見，即上歸耕表。
次韵子瞻和淵明飲酒二十首  其一二 蘇轍 
春旱麥半死，夏雨欣及時。出郊視禾田，父老有好辭。秋陰結愁霖，似欲直敗茲。冥冥人天際，影響良不疑。精誠發中禁，愍默非有欺。鷄號日東出，乃令民信之。
次韵子瞻和淵明飲酒二十首  其一三 蘇轍 
天厨釀冰池，摇振畏出境。年衰雜羸病，一釂百不醒。鸞臺異諸曹，有政非簿領。頹然雖無謫，因謝出囊穎。回首愧周行，羣英粲彪炳。
次韵子瞻和淵明飲酒二十首  其一四 蘇轍 
淮海老使君，受詔行當至。當官不避事，無事輒徑醉。平生自相許，兄先弟亦次。東南豈徒往，多難嫌暴貴。白首六卿中，嚼蠟那復味。
次韵子瞻和淵明飲酒二十首  其一五 蘇轍 
去年旅都城，三月不求宅。彼哉安知我，爭掃習禮迹。三已竟無怨，心伏鷙鳥百。無私心如丹，經患髮先白。功名已不求，餘事復何惜。
次韵子瞻和淵明飲酒二十首  其一六 蘇轍 
家居簡餘事，猶讀內景經。浮塵掃欲盡，火棗行當成。清晨委羣動，永夜依寒更。低帷閟重屋，微月流中庭。依松白露上，歷坎幽泉鳴。功從猛士得，不取兒女情。
次韵子瞻和淵明飲酒二十首  其一七 蘇轍 
南方有貧士，狂怪如病風。垢面髮如葆，自污屠酒中。導我引河水，上與崑崙通。長箭挽不盡，不中無尤弓。
次韵子瞻和淵明飲酒二十首  其一八 蘇轍 
清秋九日近，菊酒皆可得。永愧陶翁饑，雖饑心不惑。懷忠受正命，賦命本通塞。斯人今苟在，可與同事國。惜哉委荆榛，忍饑長默默。
次韵子瞻和淵明飲酒二十首  其一九 蘇轍 
我友二三子，兼有仕未仕。青松出林秀，豈獨私與己。斂然不求人，而我自罍耻。臨風忽長鳴，誰信日千里。江行視漁父，但自正綱紀。持綱起萬目，魴鱒皆可止。老成日就衰，所餘殆難恃。
次韵子瞻和淵明飲酒二十首  其二○ 蘇轍 
諸妄不可頼，所頼惟一真。內欲求性命，油然反清淳。外將應物化，致一常日新。商於四父老，携手初逃秦。翻然感漢德，投足復踐塵。出處蓋有道，豈爲諸呂勤。嗟我千歲後，澹然與之親。還將山林姿，俯首要路津。囊中舊時物，布衣白綸巾。功成不歸去，愧此同心人。
次韵子瞻道中見寄 蘇轍 
兄詩有味劇雋永，和者僅同如畫影。短篇泉冽不容挹，長韵風吹忽千頃。經年淮海定成集，走書道路未遑請。相思半夜發清唱，醉墨平明照東省。南來應带蜀岡泉，西信近得蒙山茗。出郊一飯歡有餘，去歲此時初到潁。
郊祀慶成 蘇轍 
盛禮彌三祀，初元正七年。祭兼天地報，儀自祖宗傳。講義金華久，齋心玉食鮮。秋成通四海，廩實到窮邊。塵卷跳疆寇，琛來渡海船。人和神亦答，物備禮誠全。廟室開深靚，郊丘對廣圜。翠帷新秘殿，寶仗溢通廛。周冕裘繒儉，唐車保介便。導前多舊德，迎拜或華顛。薦潔求陰燧，馳誠寄燎烟。垂精粲星斗，望秩遍山川。降輅追前躅，回班戒弗虔。徹絪深屈體，屏蓋切承天。嶰谷灰初應，扶桑日欲躔。旌旗逐風轉，歌舞送天旋。簾啟瞻宸極，鷄號識漏泉。矜愚開罪罟，釋欠靖民編。樂作波翻海，書行箭脫弦。東朝歸福胙，南極本高仙。有道知難犯，無私每得賢。劬勞就聖德，謙畏絕私權。治道初無象，神功竟莫宣。下臣叨進玉，隨見頌誠然。
次韵姚道人二首  其一 蘇轍 
西山學採薇，東坡學煮羹。昔在建城市，豈復衣冠情。朋友日已疏，止接盲趙生。嗇智徇所安，元氣頼以存。時於星寂中，稍護亂與昏。河流發九地，欲挽升天門。枉用十年力，僅餘一燈溫。老病竟未除，驚呼欲狂奔。何日新雨餘，得就季主論。
次韵姚道人二首  其二 蘇轍 
高人隠陋巷，至藥初無方。心知無生妙，運轉開陰陽。才如淩雲松，豈受尺寸量。氣如幽谷蘭，時送清風香。嗟我本病肺，寒暑隨翕張。丹砂苦落落，青春去堂堂。清詩墮雲霧，至音叩琳琅。山海信多士，世俗非所望。遠遊居臨安，間出從諸王。他年解冠佩，共遊無邊疆。儀麟既委照，永謝過隙光。
次韵子瞻上元扈從觀燈二首  其一 蘇轍 
虜去邊城少奏章，雪殘中禁罷焚香。都人知有新年喜，爭看琱輿金鳳凰。
次韵子瞻上元扈從觀燈二首  其二 蘇轍 
春來有意乞歸耕，足痹三年久未平。忽記上元鑾輅出，起聽前殿曉鐘聲。
蔡州壺公觀劉道士） 蘇轍 
思潁求歸今幾時，布衣猶在老劉師。龍章舊有世人識，蟬蛻惟應野老知。昔葬衣冠今在否，近傳音問不須疑。曾聞圯上逢黄石，久矣留侯不見欺。
大行太皇太后挽詞二首  其一 蘇轍 
內治隆三世，尊臨極九年。神孫克負荷，大業付安全。有道華夷靖，無心怨惡悛。和熹盛東漢，從此不稱賢。
大行太皇太后挽詞二首  其二 蘇轍 
約己心全小，寬民德有餘。外家恩澤少，先后禮容虛。原廟因前室，中朝避冊書。功名不勝紀，四謚嘆猶疏。
次韵姚道人 蘇轍 
道人偶許俗人知，法喜非妻解養兒。夜久金莖添沆瀣，室虛寶月映琉璃。遠來醉俠匆匆返，近出詩仙句句奇。獨怪區區踐繩墨，相逢未省角巾欹。
次韵石芝 蘇轍 
鷄鳴東海朝日新，光蒙洲島霧雨勻。一晞石上遍生耳，幽子自食無來賓。寄書乞取久未許，箬籠蕉囊海神戶。一掬誰令墮我前，無爲知我超諸數。此身不願清廟瑚，但願歸去隨樵蘇。龜龍百歲豈知道，養氣千息存其胡。塵中學仙定難脫，夢裏食芝空酷烈。中山軍府得安閑，更試朝霞磨鏡鐵。
故樞密簽書贈正議大夫王彥霖挽詞二首  其一 蘇轍 
試吏有能名，升臺擅直聲。雄飛極九載，修路止三城。壯志方凌厲，遺書忽嘆驚。老人殊可念，白首泣新塋。
故樞密簽書贈正議大夫王彥霖挽詞二首  其二 蘇轍 
傾蓋晚相親，東西省戶鄰。聽君占諫草，繼我出詞綸。京尹聲初浹，樞廷迹尚新。邯鄲炊未熟，榮謝隔逡巡。
讀史六首  其一 蘇轍 
留侯决成敗，面折愧周昌。垂老召商叟，鴻鵠自高翔。
讀史六首  其二 蘇轍 
諸呂更相王，陳平氣何索。千金壽絳侯，劉宗知有託。
讀史六首  其三 蘇轍 
賈生料吳楚，竟斃大梁城。一身不自保，痛哭空傷生。
讀史六首  其四 蘇轍 
桓文服荆楚，安取破國都。孔明不料敵，一世空馳驅。
讀史六首  其五 蘇轍 
安石善談笑，揮麈却苻秦。妄起并吞意，終殘吳越人。
讀史六首  其六 蘇轍 
江河浪如屋，要須滄海容。可憐狄仁傑，猶復負婁公。
和子瞻雪浪齋 蘇轍 
謫居杜老嘗東屯，波濤繞屋知龍尊。門前石岸立精鐵，潮汐洗盡莓苔昏。野人相望夾水住，扁舟時過江西村。窗中縞練舒眼界，枕上雷霆驚耳門。不堪水怪妄欺客，欲借楚些時招魂。人生出處固難料，流萍著水初無根。旌旗旋逐金鼓發，蓑笠尚带風雨痕。高齋雪浪卷蒼石，北叟未見疑戲論。激泉飛水行亦凍，窮邊臘雪如翻盆。一杯徑醉萬事足，江城氣味猶應存。
次韵子瞻生日見寄 蘇轍 
日月中人照與芬，心虛慮盡氣則薰。彤霞點空來羣羣，精誠上徹天無雲。寸田幽闕暖不焚，眇視中外絳錦紋。冥然物我無復分，不出不入常氤氳。道師東西指示君，乘此飛仙勿留墳。茅山隠居有遺文，世人心動隨虻蚊。不信成功如所云，蚤夜賓餞同華勛。爾來僅能破魔軍，我經生日當益勤。公稟正氣飲不醺，梨棗未實要鋤耘。日云莫矣收桑枌，西還閉門止紛紛。憂愁真能散凄焄，萬事過耳今不聞。
蹇師嵩山圖 蘇轍 
峻極登高二十年，汝州回望一依然。君行亦是高秋後，試覓神清古洞天。
望嵩樓 蘇轍 
連山鄣吾北，二室分西東。東山幾何高，不爲太室容。西山爲我低，少室見諸峰。臨軒一長嘆，隠見由所逢。試問山中人，二室竟誰雄。雄雌久已定，分別徐亦空。可憐汝陽酒，味與上國同。遊心四山外，寄適杯酒中。
思賢堂 蘇轍 
楊公守臨汝，俯仰八十載。推遷城市非，散落篇章在。外物固難必，清名竟安頼。孤亭右洲渚，斜日到冠佩。飛翔棟宇回，滉蕩波流對。稍存楸梧高，大剪菰蒲穢。遺編訪諸子，翠石補前廢。吏民亦潸然，未替甘棠愛。
阻風 蘇轍 
大水蔑洲浦，牽挽無復施。我舟恃長風，風止將安爲。塌然委積水，坐被弱纜維。市井隔峰嶺，食盡行將饑。長嘯呼風伯，厄窮豈不知。蓬蓬起東南，旗尾西北馳。所望乃大謬，開門訊舟師。舟師掉頭笑，沿泝要有時。泝者不少息，沿者長嗟咨。飄風不終日，急雨常相隨。雨止風亦止，條條弄清漪。我言未見信，君行自見之。
次韵子瞻遊羅浮山 蘇轍 
客迷墮澗逢玉京，雲行夭喬風號鳴。暗中過盡石髓滑，驚喜觀闕朝霞明。東坡南去類此客，擠者力盡非求生。偶然瀕海少氛氣，復有福地容躬耕。諸侯歷聘謝魯叟，茅檐燕坐師老彭。天樞旋結日珠重，人寰下視鴻毛輕。俗緣漸覺冰雪解，元氣乍復蛟虬獰。遠遊脫屣入蓋竹，初怪長史留家庭。後來玉斧小兒子，亦入真誥參仙經。試令子弟學諸許，還家不用劍閣銘。洞天聞亦有圖籍，但恐未免如公卿。此心願與世無事，不願與世平不平。
次韵子瞻江西 蘇轍 
許君馬老共一邦，西山斷處流蜀江。誰令十載重渡瀧，灘頭舊寺晨鐘撞。亂流赤脚記淙淙，道俗自謂丹霞龐。便令築室修畦矼，往還二老筇一雙。
雨中遊小雲居 蘇轍 
賣酒高安市，早歲逢五秋。常懷簡書畏，未暇雲居遊。十載還上都，再謫仍此州。廢斥免羈束，登臨散幽憂。鄉黨二三子，結束同一舟。雨餘江漲高，林薄煩撐鉤。積陰薦雷作，兩山亂雲浮。雨點落飛鏃，江光濺輕漚。笑語曾未畢，風雲遽誰收。舟人指松檜，古剎依林丘。老僧昔還住，晚飯迎淹留。食菜吾自飽，饋肉煩賢侯。嚴城迫吹角，歸棹隨輕鷗。聯翩閱村塢，燈火明譙樓。肩輿踐積甃，塗潦分潛溝。居處方自適，未知厭拘囚。
次韵子瞻上元見寄 蘇轍 
誰憐東坡老，獨看南海燈。故人隠山麓，燕坐銷床稜。人生天運中，往返成廢興。炎起爨下薪，凍合瓶中冰。頼有不變處，寂如方定僧。建城亦巖邑，燈火高下層。頭陀舊所識，天寒髮鬅鬙。問我何時來，嗟哉谷爲陵。幸此米方賤，日食聊一升。夜出隨衆樂，餔糟共騰騰。
次韵子瞻連雨江漲二首  其一 蘇轍 
南過庾嶺更千山，烝潤由來共一天。雲塞虛空雨翻甕，江侵城市屋浮船。東郊晚稻須重插，西舍原蠶未及眠。獨棹扁舟趁申卯，米鹽奔走笑當年。
次韵子瞻連雨江漲二首  其二 蘇轍 
客到炎陬喜暫凉，江吹虛閣雨侵廊。回看野寺山溪隔，卧覺晨炊稻飯香。荔餉深紅陋櫻棗，桂醅淳白比琳琅。思移嶠北應非晚，未省南遷日月長。
次韵侄過江漲 蘇轍 
陰淫夏爲秋，雨暴溪作瀆。缺防舊通市，流潦幾入屋。雖幸廩粟空，猶惜畦蔬綠。鹿駭不擇音，鴻羈分遵陸。室誚曾子還，城謳華元衄。中情久岑寂，外物競排蹙。設心等一慈，開懷受諸毒。道力雖未究，游波偶然伏。糧須三月聚，艾要七年蓄。君恩許北還，從此當退縮。
亡嫂靖安君蒲氏挽詞二首  其一 蘇轍 
家風足圖史，婦德儼蘋蘩。湯沐從夫寵，冠衣席弟恩。克家傳衆子，有後慶多孫。追養心何極，增封禮尚存。
亡嫂靖安君蒲氏挽詞二首  其二 蘇轍 
宦遊非不遂，流落自粗疏。宗黨半天末，存亡驚素書。佳城東嶺外，茂木故阡餘。遥想千車送，臨江涕滿裾。
寄題武陵柳氏所居二首 天真堂 蘇轍 
宦遊閱盡山川勝，歸老方知氣味真。歌哭不移身自穩，往還無間語尤親。永懷前輩無因見，猶喜諸郎有此人。千歲展禽風未改，不加雕琢世稱珍。
寄題武陵柳氏所居二首 康樂樓 蘇轍 
邑居欲盡溪山好，不作層樓無奈何。岩谷滿前收蠟屐，漪漣極目卷漁蓑。安心已得安身法，樂土偏令樂事多。千里筠陽猶靜治，還家一笑定無他。
筠州州宅雙蓮 蘇轍 
綠蓋紅房共一池，一雙遊女巧追隨。鏡中比並新妝後，風際携扶欲舞時。露蕊暗開香自倍，霜蓬漸老折猶疑。殷勤畫手傳真態，道院生綃數幅垂。
奉同子瞻荔支嘆 蘇轍 
蜀中荔支止嘉州，餘波及眉半有不。稻糠宿火却霜霰，結子僅與黄金侔。近聞閩尹傳種法，移種成都出巴峽。名園競擷絳紗苞，蜜漬瓊膚甘且滑。北遊京洛墮紅塵，箬籠白曬稱最珍。思歸不復爲蓴菜，欲及炎風朝露勻。平居著鞭苦不早，東坡南竄嶺南道。海邊百物非平生，獨數山前荔支好。荔支色味巧留人，不管年來白髮新。得歸便擬尋鄉路，棗栗園林不須顧。青枝丹實須十株，丁寧附書老農圃。
次韵子瞻梳頭 蘇轍 
水上有車車自翻，懸霤如線垂前軒。霜蓬已枯不再綠，有客勸我抽其根。枯根一去紫茸茁，珍重已試幽人言。紛紛華髮何足道，當返六十過去魂。
勸子瞻修無生法 蘇轍 
除却靈明一一空，年來丹竈漫施功。掌中定有庵摩在，雲際懸知霧雨濛。已頼信心留掣電，要須凈戒拂昏銅。誰言逐客江南岸，身世雖窮心不窮。
石盆種菖蒲甚茂忽開八九華或言此華壽祥也遠因生日作頌亦爲賦此 蘇轍 
石盆攢石養菖蒲，沮洳沙泉韮葉鋪。世說華開難值遇，天將壽考報勤劬。心中本有長生藥，根底暗添無限鬚。更爾屈蟠增瘦硬，他年老病要相扶。
子瞻和陶公讀山海經詩欲同作而未成夢中得數句覺而補之 蘇轍 
此心淡無著，與物常欣然。虛閑偶有見，白雲在空間。愛之欲吐玩，恐爲時俗傳。逡巡自失去，雲散空長天。永愧陶彭澤，佳句如珠圓。
成都僧法舟爲其祖師寶月求塔銘於惠州還過高安送歸 蘇轍 
少年能講大乘經，法施堂中不出扃。爲許先師傳後世，徑從西海集南溟。忘身直犯黄茅瘴，滿意初成白塔銘。寄我淚痕歸萬里，遥知露滴澗松青。
東西京二絕  其一 蘇轍 
親祀甘泉歲一終，屬車徐動不驚風。宓妃何預詞臣事，指點譏呵豹尾中。
東西京二絕  其二 蘇轍 
犀箸金槃不暇嘗，更須石上擣黄粱。數錢未免河東舊，不識前朝大練光。
唐相二絕  其一 蘇轍 
楊王滅後少英雄，猶自澄思却月中。已得惠妃歡喜見，方頭笑殺曲江公。
唐相二絕  其二 蘇轍 
朝中寂寂少名卿，晚歲雄猜氣益橫。心怕無鬚少年士，可憐未識玉奴兄。
寓居六咏  其一 蘇轍 
手植天隨菊，晨添苜蓿盤。叢長憐夏苦，花晚怯秋寒。素食舊所愧，長齋今未闌。殷勤拾落蕊，眼暗讀書難。
寓居六咏  其二 蘇轍 
山丹炫南土，盈尺愧西京。所至曾無比，知非浪得名。未須求別種，尚欠剝繁英。行復春風度，天涯眼暫明。
寓居六咏  其三 蘇轍 
鄰家三畝竹，蕭散倚東牆。誰謂非吾有，時能惠我凉。雪深聞毀折，風作任披猖。事過還依舊，相看意愈長。
寓居六咏  其四 蘇轍 
弱榴生掩冉，插竹强支叉。旋疊封根石，能開著子花。扶持物遂性，綴緝我成家。故國田園少，何須恨海涯。
寓居六咏  其五 蘇轍 
大雞如人立，小雞三寸長。造物均付予，危冠兩昂藏。出欄風易倒，依草枯不僵。後庭花草盛，憐汝計興亡。
寓居六咏  其六 蘇轍 
西鄰分半井，十口無渴憂。歲旱百泉竭，日供八家求。艱難念生理，沾足愧寒流。比聞山田婦，出汲爭羣牛。
和子瞻新居欲成二首  其一 蘇轍 
老罷子卿還屬國，功成定遠恨陽關。漂流豈必風波際，顛沛何妨枕席間。伏臘便應隨俚俗，室廬聞似勝家山。因緣宿世非今日，頼有陰功許旋還。
和子瞻新居欲成二首  其二 蘇轍 
山連上帝朱明府，心是南宗無盡燈。過此欹危空比夢，年來瘴毒冷如冰。圖書一笑寧勞客，音信頻來尚有僧。梨棗功夫三歲辦，不緣憂患亦何曾。
次遲韵二首  其一 蘇轍 
老謫江南岸，萬里修烝嘗。三子留二子，嵩少道路長。累以二孀女，辛勤具餱糧。誰令南飛鴻，送汝至我旁。饑寒不能病，氣紓色亦康。拊背問家事，嗟我久已忘。力耕當及春，無爲久南方。還家語諸女，素剛非王章。
次遲韵二首  其二 蘇轍 
世事非吾憂，物理有必至。常暘百川竭，顧亦防雨耳。陰陽相糾纏，反覆更自治。幽懷澹不起，默坐識其意。長子念衰老，遠行重慚愧。疏慵身似僧，岑寂家近寺。但聞事日新，未覺吾有異。器鍠本自出，藩角徒不遂。得失衆共知，窮達佛所記。要令北歸日，粗究一大事。
次遠韵 蘇轍 
萬里謫南荒，三子從一幼。謬追春秋餘，頼爾牛馬走。憂病多所忘，問學非復舊。借書里諸生，疑事誰當叩。吾兒雖懶教，擢穎既冠後。求友卷中人，玩心竹間岫。時令檢遺闕，相對忘昏晝。兄來試謳吟，句法漸翹秀。暫時鴻雁飛，迭發塤篪奏。更念宛丘子，頎然何時覯。
次韵子瞻和陶公止酒 蘇轍 
少年無大過，臨老重復止。自言衰病根，恐在酒杯裏。今年各南遷，百事付諸子。誰言瘴霧中，乃有相逢喜。連床聞動息，一夜再三起。泝流俯仰得，此病竟何理。平生不尤人，未免亦求己。非酒猶止之，其餘真止矣。飄然從孔公，乘桴南海涘。路逢安期生，一笑千萬祀。
次韵子瞻過海 蘇轍 
我遷海康郡，猶在寰海中。送君渡海南，風帆若張弓。笑揖彼岸人，回首平生空。平生定何有，此去未可窮。惜無好勇夫，從此乘桴翁。幽子疑龍蝦，牙須竟誰雄。閉門亦勿見，一嗅同香風。晨朝飽粥飯，洗鉢隨僧鐘。有問何時歸，茲焉若將終。居家出家人，豈復懷兒童。老聃真吾師，出入初猶龍。籠樊顧甚密，俯首姑爾容。衆人指我笑，韁鎖無此工。一瞬千佛土，相期兜率宮。
過侄寄椰冠 蘇轍 
衰髮秋來半是絲，幅巾緇撮强爲儀。垂空旋取海棕子，束髮裝成老法師。變化密移人不悟，壞成相續我心知。茅檐竹屋南溟上，亦似當年廊廟時。
寓居二首 東亭 蘇轍 
十口南遷粗有歸，一軒臨路閱奔馳。市人不慣頻回首，坐客相諳便解頤。慚愧天涯善知識，增添城外小茅茨。華嚴未讀河沙偈，偃仰明窗手自披。
寓居二首 東樓 蘇轍 
月從海上湧金盆，直入東樓照病身。久已無心問南北，時能閉目待儀麟。颶風不作三農喜，舶客初來百物新。歸去有時無定在，漫隨俚俗共欣欣。
所寓堂後月季再生與遠同賦 蘇轍 
客背有芳藂，開花不遺月。何人縱尋斧，害意肯留枿。偶乘秋雨滋，冒土見微茁。猗猗抽條穎，頗欲傲寒冽。勢窮雖云病，根大未容拔。我行天涯遠，幸此城南茇。小堂劣容卧，幽閣粗可躡。中無一尋空，外有四鄰市。窺牆數柚實，隔屋看椰葉。葱蒨獨茲苗，愍愍待其活。及春見開敷，三嗅何忍折。
浴罷 蘇轍 
逐客例幽憂，多年不洗沐。予髮櫛無垢，身垢要須浴。顛隮本天運，憤恨當誰復。茅檐容病軀，稻飯飽枵腹。形骸但癯瘁，氣血尚豐足。微陽閱九地，浮彩見雙目。枯槁如束薪，堅緻比溫玉。長齋雖云凈，閱月聊一沃。石泉澣巾帨，土釜煮桃竹。南窗日未移，困卧久彌熟。華嚴有餘帙，默坐心自讀。諸塵忽消盡，法界了無矚。恍如仰山翁，欲就溈叟卜。猶恐墮聲聞，大願勤自督。
次遠韵齒痛 蘇轍 
元明散諸根，外與六塵合。流中積緣氣，虛妄無可託。敝陋少空明，婦姑相攘奪。日出暵焦牙，風來動危蘀。喜汝因病悟，或免終身著。更須誦楞嚴，從此脫纏縛。
子瞻聞瘦以詩見寄次韵 蘇轍 
多生習氣未除肉，長夜安眠懶食粥。屈伸久已效熊虎，倒掛漸擬同蝙蝠。衆笑忍饑長杜門，自恐莫年還入俗。經旬輒瘦駭鄰父，未信腦滿添黄玉。海夷旋覺似齊魯，山蕨仍堪嘗菽粟。孤船會復見洲渚，小車未用安羊鹿。海南老兄行尤苦，樵爨長須同一僕。此身所至即所安，莫同歸期兩黄鵠。
次韵子瞻獨覺 蘇轍 
咄咄書空中有怪，內熱搜膏發癰疥。羹藜飯芋如固然，飽食安眠真一快。午鷄鳴屋呼不起，欠伸吉貝重衾裏。此身南北付天工，竹杖芒鞋即行李。夜長却對一燈明，上池溢流微有聲。幻中非幻人不見，本來日月無陰晴。
次韵子瞻夜坐 蘇轍 
月入虛窗疑欲旦，香凝幽室久猶薰。清風巧爲吹餘瘴，疏雨時來報斷雲。南海炎凉身已慣，北方毀譽耳誰聞。遥知掛壁瓢無酒，歸舶還將一酌分。
次韵子瞻寄賀生日 蘇轍 
弟兄本三人，懷抱喪其一。頎然仲與叔，耆老天所騭。師心每獨往，可否輒自必。折足非所恨，所恨覆鼎實。上頼吾君仁，議止海濱黜。凄酸念母氏，此恨何時畢。平生賢孟博，苟生不謂吉。歸心天若許，定卜老泉室。凄凉百年後，事付何人筆。于今兄獨知，言之泣生日。
次韵子瞻寄黄子木杖 蘇轍 
老至亦有漸，五十惟杖始。行年日辰匝，幸免鄉閭耻。罪重瘡難平，餘痂未脫疻。登山足猶健，不用扶兒子。我兄念辛勤，贈此携且倚。他年賜環日，田舍尤須此。早收藤節杯，旋綴烏皮几。茅檐數間足，不用伐桐杞。
次韵子瞻謫居三適 旦起理髮 蘇轍 
道人鷄鳴起，趺坐存九宮。靈液流下田，伏苓抱長松。顛毛得餘潤，冉冉欺霜風。俯就無數櫛，九九爲一通。洗沐廢已久，徐之勿匆匆。氣來自涌泉，至此知幾重。近聞西邊將，袒裼擁馬鬃。歸來建赤油，不復儕伍同。笑我守尋尺，求與真源逢。人生各有安，未肯易三公。
次韵子瞻謫居三適 午窗坐睡 蘇轍 
定中龍眠膝，定起柳生肘。心無出入異，三昧亦何有。晴窗午陰轉，坐睡一何久。頹然擁褐身，剝啄叩門手。褰帷顧我笑，疑我困宿酒。不知吾喪我，冰消不遺壽。空虛無一物，彼物自枯朽。夢中得靈藥，此藥從誰受。侵尋入四支，欲洗自無垢。從今百不欠，只欠歸田叟。
次韵子瞻謫居三適 夜卧濯足 蘇轍 
海民慢寒備，不畜衾與裯。雖苦地氣泄，亦無徒跣憂。逐客久未安，集舍占鵂鶹。念昔使胡中，車馳卒不留。貂裘溯北風，十襲猶颼颼。中塗履冰河，馬倒身自投。宛足費馮翼，千里煩帣韝。十年事湯劑，風雨氣輒浮。南來足憂慮，此病何時瘳。名身孰親疏，慎勿求封侯。
同子瞻次過遠重字韵 蘇轍  西湖
孟子自誇心不動，未試永嘉鐵輪重。弟兄六十老病餘，萬里同遭海隅送。長披羊裘類嚴子，罷食豬肝同閔仲。大男留處事田畝，幼子隨行躬釜甕。低眉語笑接鄰父，彈指吁嗟到蠻洞。茅茨一日敢忘葺，桑柘十年須勉種。來時邂逅得相携，歸去逡巡應復從。莫驚憂患爾來同，久知出處平生共。雖令子孫治家學，休炫文章供世用。潁川築室久未成，夜來忽作西湖夢。
次韵子瞻和淵明擬古九首  其一 蘇轍 
客居遠林薄，依牆種楊柳。歸期未可必，成陰定非久。邑中有佳士，忠信可與友。相逢話禪寂，落日共杯酒。艱難本何求，緩急肯相負。故人在萬里，不復爲薄厚。米盡鬻衣衾，時勞問無有。
次韵子瞻和淵明擬古九首  其二 蘇轍 
閉門不復出，茲焉若將終。蕭然環堵間，乃復有爲戎。我師柱下史，久以雌守雄。金刀雖云利，未聞能斫風。世人欲困我，我已安長窮。窮甚當辟穀，徐觀百年中。
次韵子瞻和淵明擬古九首  其三 蘇轍 
蕭蕭髮垂素，晡日迫西隅。道人愍我老，元氣時卷舒。歲惡風雨交，何不完子廬。萬法滅無餘，方寸可久居。將掃道上塵，先拔庭中蕪。一凈百亦凈，我物皆如如。
次韵子瞻和淵明擬古九首  其四 蘇轍 
夜夢被髮翁，騎驎下大荒。獨行無與遊，闖然款我堂。高論何崢嶸，微言何渺茫。我徐聽其說，未離翰墨場。平生氣如虹，宜不葬北邙。少年慕遺文，奇姿揖昂昂。衰罷百無用，漸以圜斫方。隠約就所安，老退還自傷。
次韵子瞻和淵明擬古九首  其五 蘇轍 
海康雜蠻蜒，禮俗久未完。我居近閭閻，願先化衣冠。衣冠一有耻，其下胡爲顔。東鄰有一士，讀書寄賢關。歸來奉親友，跬步行必端。慨然顧流俗，嘆息未敢彈。提提烏鳶中，見此孤翔鸞。漸能衣裘褐，袒裼知惡寒。
次韵子瞻和淵明擬古九首  其六 蘇轍 
佛法行中原，儒者耻論茲。功施冥冥中，亦何負當時。此方舊雜染，渾渾無名緇。治生守家室，坐使斯人疑。未知酒肉非，能與生死辭。熾哉吳閩間，佛事不可思。生子多穎悟，得報豈汝欺。時俾正法眼，一出照曜之。誰爲邑中豪，勤誦我此詩。
次韵子瞻和淵明擬古九首  其七 蘇轍 
憂來感人心，悒悒久未和。呼兒具濁酒，酒酣起長歌。歌罷還獨舞，黍麥力誠多。憂長酒易消，脫去如風花。不悟萬法空，子如此心何。
次韵子瞻和淵明擬古九首  其八 蘇轍 
杜門人笑我，不知有天遊。光明遍十方，咫尺陋九州。此觀一日成，衮衮通法流。竿木常自隨，何必返故丘。老聃白髮年，青牛去西周。不遇關尹喜，履迹誰能求。
次韵子瞻和淵明擬古九首  其九 蘇轍 
鉏田種紫芝，有根未堪採。逡巡歲月度，太息毛髮改。晨朝玉露下，滴瀝投滄海。鬚牙忽長茂，枝葉行可待。夜燒沉水香，持戒勿中悔。
雨中招吳子野先生 蘇轍 
柴門不出蓬生徑，暑雨無時水及堂。辟穀頼君能作客，暫來煎蜜餉桃康。
答吳和二絕  其一 蘇轍 
三間浰水小茅屋，不比麻田新草堂。問我秋來氣如火，此間何事得安康。
答吳和二絕  其二 蘇轍 
慣從李叟遊都市，久伴藍翁醉畫堂。不似蘇門但長嘯，一生留恨與嵇康。
閏九月重九與父老小飲四絕  其一 蘇轍 
九日龍山霜露凝，龍川九日氣如烝。偶逢閏月還重九，酒熟風高喜不勝。
閏九月重九與父老小飲四絕  其二 蘇轍 
獲罪清時世共憎，龍川父老尚相尋。直須便作鄉關看，莫起天涯萬里心。
閏九月重九與父老小飲四絕  其三 蘇轍 
客主俱年六十餘，紫萸黄菊映霜鬚。山深瘴重多寒勢，老大須將酒自扶。
閏九月重九與父老小飲四絕  其四 蘇轍 
尉佗城下兩重陽，白酒黄鷄意自長。卯飲下床虛已散，老年不似少年忙。
求黄家紫竹杖 蘇轍 
曾家紫竹君家種，曾園竹與荒藤共。藤驕竹瘁如畏人，不似君家竹森聳。我來買宅非爲宅，愛此風梢時一弄。磨刀向藤久未忍，樹倒藤披真自送。繁陰一豁新笋地，狂鞭欲向青春動。我身病後少筋力，遍求拄杖扶腰痛。蕭蕭瘦幹未能任，一畝君家知足用。一枝遺我拄尋君，老酒仍煩爲開甕。
賦豐城劍 蘇轍 
劍氣夜干斗，精誠初莫隔。全身寄獄戶，隠約還自得。張雷彼知我，勉爲汝一出。腰間雜環佩，亦既報之德。凜凜天地間，要非手中物。躍入延平水，三日飛霹靂。出當乘風雷，歸當卧泉石。千年故穴在，三嘆泉上客。
范丞相堯夫挽詞二首  其一 蘇轍 
持身守忠恕，臨事耻浮沉。直道更三黜，平生惟一心。家風來自遠，國論老彌深。令德真如玉，泥沙枉見侵。
范丞相堯夫挽詞二首  其二 蘇轍 
南遷頭已白，北返病初加。君意知無罪，天心許到家。同朝曾忝舊，握手一長嗟。時事紛無已，還應付棣華。
卜居 蘇轍 
我歸萬里初無宅，鳳去千年尚有臺。誰爲繞池先種竹，可憐當砌已栽梅。囊資只數腰金在，歸計長遭鬢雪催。欲就草堂終歲事，落成鄰舍許銜杯。
和子瞻過嶺 蘇轍 
山林瘴霧老難堪，歸去中原荼亦甘。有命誰令終返北，無心自笑欲巢南。蠻音慣習疑傖語，脾病縈纏带嶺嵐。手挹祖師清凈水，不嫌白髮照毿毿。
子瞻贈嶺上老人次韵代老人答 蘇轍 
嶺頭盧老一爐灰，長短根莖各自栽。輕賤已消先世業，知君海上去仍回。
大行皇太后挽詞二首  其一 蘇轍 
累朝宗內治，晚歲擅鴻勛。立子得元聖，收簾奉長君。一言消橫逆，多難弭紛紜。仙馭曾非遠，長瞻鞏洛雲。
大行皇太后挽詞二首  其二 蘇轍 
家風承舊相，國體繼皇姑。定策從中禁，傳聲震海隅。春風開閉蟄，朝露濕焦枯。萬里生還客，冠纓淚雨濡。
追尊皇太后挽詞二首  其一 蘇轍 
月缺年何久，龍飛事一新。追崇名號正，同袝禮容均。鳳翣低迎日，龍輴細起塵。都人知舜孝，擁紼盡霑巾。
追尊皇太后挽詞二首  其二 蘇轍 
德美鍾岐嶷，榮華倍感傷。一時朝野恨，百世本支長。出祖悲無憾，因山儉有光。他年過嵩洛，望拜裕陵旁。
贈史文通奉議二首  其一 蘇轍 
牆北史居士，掛冠心轉閑。頂開人共怪，神去夜深還。白雪微侵鬢，丹砂久駐顔。從君欲問道，何日徑開關。
贈史文通奉議二首  其二 蘇轍 
有叟住東野，畏人希入城。君時共還往，我欲問修行。早歲識岩客，近時逢絳生。真能訪茅屋，屣履試將迎。
次前韵示楊明二首  其一 蘇轍 
晚歲有餘樂，天教一向閑。嵩陽百口住，嶺外七年還。卜宅先鄰晏，携瓢欲飲顔。吳僧來不久，相約叩禪關。
次前韵示楊明二首  其二 蘇轍 
甘井元依廟，平湖亦近城。幅巾朝食罷，芒屩雨中行。擾擾初何事，悠悠畢此生。欲邀東郭叟，煩子作郊迎。
唐修撰義問挽詞二首  其一 蘇轍 
家風臺柏老，遺直故依然。節見南遷後，神凝未瞑前。臨民舊有法，訓子適成篇。九轉今猶在，參同豈妄傳。
唐修撰義問挽詞二首  其二 蘇轍 
我返南荒日，君臨舊許初。笑談寬老病，旌旆擁茅廬。酒盞開雖數，溪堂到尚疏。誰言生死隔，近在浹旬餘。
寄題登封揖仙亭 蘇轍 
靈王太子本讀書，縱談穀洛參諸儒。生來不見全盛初，老成遺訓誰楷模。心知漸失文武餘，蕭然直入山中居。山間吹笙鳳凰呼，升天白日乘龍車。周人聚觀拜路隅，明月爲佩雲爲裾。歸來千歲孰在無，赤松老彭自爲徒。上侍玉宸臨九區，烜赫不類山澤癯。依山作邑賢大夫，夜中焚香溯空虛。我欲從之駕肩輿，秋風八月來徐徐。
吳沖卿夫人秦國挽詞二首  其一 蘇轍 
國老相隨盡，家風慨獨存。見夫成相業，聽子得忠言。氣節慚多士，聲華盛一門。平生高義重，未易俗人論。
吳沖卿夫人秦國挽詞二首  其二 蘇轍 
雅頌成章早，春秋發論長。風規留叔向，文采似中郎。覽古明興廢，臨危喜激昂。南遷初不恨，李杜得從滂。
十一月十三日雪 蘇轍 
南方霜露多，雖寒雪不作。北歸亦何喜，三年雪三落。我田在城西，禾麥敢嫌薄。今年陳宋災，水旱更爲虐。閉糴斯不仁，逐熟自難却。饑寒雖吾患，尚可省鹽酪。飛蝗昨過野，遺種遍陂濼。春陽百日至，鬧若蠶生箔。得雪流土中，及泉盡魚躍。美哉豐年祥，不待炎火灼。呼兒具樽酒，對婦同一酌。誤認屋瓦鳴，更願聞雪脚。
補子瞻贈姜唐佐秀才 蘇轍 
生長茅間有異芳，風流稷下古諸姜。適從瓊管魚龍窟，秀出羊城翰墨場。滄海何曾斷地脈，白袍端合破天荒。錦衣他日千人看，始信東坡眼目長。
遷居汝南 蘇轍 
我昔還自南，從此適舊許。再歲常杜門，壁觀無與語。何人自驚顧，未聽即安處。亟逃潁州籍，來貫汝南戶。妻孥不及將，童僕具樽俎。身如孤棲鵲，夜起三繞樹。故人樂安生，風節似其父。忻然暫一笑，捨我西南去。去已還閉門，時作野田步。蕭條古僧舍，遺像得顔魯。精神凜如生，今昔吾與女。已同羈窮厄，但脫生死怖。幸世方和平，有土非寇虜。春寒燒黄茅，晝飯煮青茹。何必潩上田，幸此足粳稌。歸心念狂簡，裁製時已莫。
索居三首  其一 蘇轍 
索居非謫地，垂老更窮途。去住看人意，幽憂頼我無。小園花草穢，陋巷犬羊俱。近覺根塵離，忘言日益愚。
索居三首  其二 蘇轍 
平生亦何事，十載苦顛隮。夢嶮曾非嶮，覺迷終不迷。客居兼壯子，別久愧良妻。稍訝音書闊，春陰道路泥。
索居三首  其三 蘇轍 
許蔡古鄰國，風煙相雜和。蕭然客舍靜，不願主人過。野薺春將老，淮魚夏漸多。街南病居士，有酒對酣歌。
聞諸子欲再質卞氏宅 蘇轍 
我生髮半白，四海無尺椽。卞氏昔冠冕，子孫今蕭然。願以棟宇餘，救此朝夕懸。顧我亦何有，較子差尚賢。傾囊不復惜，掃地幸見捐。南鄰隔短牆，兩孫存故廛。松竹手自種，風霜歲逾堅。幽花亂蜂蝶，古木嘶蜩蟬。垂陰可數畝，成功幾百年。人心苦無厭，隠居恨未圓。得之苟有命，老矣聊息肩。畚土填隙穴，結茅苴漏穿。粗爾容偃息，豈復求華鮮。西歸信已乎，永雜孫陳編。
任氏閱世堂前大檜 蘇轍 
君家大檜長百尺，根如車輪身弦直。壯夫連臂不能抱，孤鶴高飛直上立。狂風動地舞枝幹，大雪翻空洗顔色。人言此檜三百年，未知昔是何人植。君家大夫老不遇，一生使氣未嘗屈。沒身不說歸故里，遺愛自知懷舊邑。此翁此檜兩相似，相與閱世何終極。汝南山淺無良材，櫟柱棟椽聊障日。便令殺身起大厦，亦恐衆材無匹敵。且留枝葉撓雲霓，猶得世人長太息。
贈蔡駜居士 蘇轍 
結茅汝上只三間，種稻城西僅一廛。梅老外生詩律在，秀公弟子佛心傳。埋盆疊石常幽坐，留客開樽輒醉眠。聞道鄰僧乞米送，時無韓子定誰憐。
癸未生日 蘇轍 
我生本無生，安有六十五。生來逐世法，妄謂得此數。隨流登中朝，失脚墮南土。人言我當喜，亦言我當懼。我心終頹然，喜懼不入故。歸來二頃田，且復種禾黍。或疑潁川好，又使汝南去。汝南亦何爲，均是食粟處。兒言生日至，可就瞿曇語。平生不爲惡，今日安所訴。老聃西入胡，孔子東歸魯。我命不在天，世人汝何預。
白鬚 蘇轍 
中歲謬學道，白鬚何由生。故人指我笑，聞道未能行。我笑謝故人，唯唯亦否否。老聃古道師，白髮生而有。佛告波斯匿，汝有不白存。亭中掌亭人，何嘗隨客奔。客去不用留，主在亭不毀。墁牆支折棟，在我不在爾。道成款玉晨，跪乞五色丸。肝心化黄金，齒髮何足言。
寒食二首  其一 蘇轍 
寒食今年客汝南，餘樽傾瀉亦醺酣。道人久厭世間濁，僧舍猶存肉食慚。花折園夫時送客，餳留孫女尚分甘。欲遊紫極誰爲伴，長揖孤松對不談。
寒食二首  其二 蘇轍 
寄住汝南懷嶺南，五年一醉久猶酣。身逃爭地差云靜，名落塵寰終自慚。耳畔飛蠅看尚在，鼻中醇酢近能甘。今朝寒食唯當飲，買酒先防客欲談。
潁川城東野老 蘇轍 
我歸潁川無故人，城東野老鬚如銀。少年椎埋起黄塵，晚歲折節依仙真。走如麏鹿人莫親，呼來上堂飲清樽。踞床閉目略頻伸，指我黄河出崑崙。東流入海還天津，沐浴周遍纔逡巡。嬰兒跏趺乘日輪，脫身遊戲走四鄰。逢人不告非自珍，許我已老知閉門。東朝太行款真君，告我不返遊峨岷。還家一舍卧不晨，闔棺空空但衣巾。平生自言師洞賓，嗟世賤目貴所聞。
汝南示三子 蘇轍 
此生頼有三男子，到處來看老病翁。飲食粗便魚稻足，音塵不隔馬牛風。道場莫問何方是，舍宅元依畢竟空。且爾不歸歸亦得，汝曹免復走西東。
謝任亮教授送千葉牡丹 蘇轍 
花從單葉成千葉，家住汝南疑洛南。亂剝浮苞任狼籍，併偷春色恣醺酣。香穠得露久彌馥，頭重迎風似不堪。居士誰知已離畏，金槃剪送病中庵。
思歸二首  其一 蘇轍 
汝南百日留，走遍三男子。思歸非吾計，聊亦爲爾耳。行裝理肩輿，客舍卷床笫。兒言世情惡，平地風波起。舟行或易摇，舟靜姑且已。匏繫雖非願，蠖屈當有俟。老人思慮拙，小子言有理。晨炊廩粟紅，曉市淮魚美。索居庖無人，歸去迎伯姊。終歲得安閑，幽居無彼此。
思歸二首  其二 蘇轍 
我老不待言，有女年四十。念我客汝南，無與具朝食。翩然乘肩輿，面有風土色。許蔡雖云近，傳舍三經夕。衰老累汝曹，愧嘆心不懌。磨刀鱠縷紅，洗盞酒花白。母老行役難，女來生理葺。外孫跨鞍馬，遇事亦閑習。居然數口家，解我百憂集。厄窮須父子，他人非所及。
萬蝶花 蘇轍 
誰唱殘春蝶戀花，一團粉翅壓枝斜。美人欲向釵頭插，又恐驚飛鬢似鴉。
春盡 蘇轍 
春風過盡百花空，燕坐笙簫起滅中。樹影連天開翠幕，鳥聲入耳當歌童。楞嚴十卷幾回讀，法酒三升是客同。試問鄰僧行乞在，何人閑暇似衰翁。
夢中咏醉人 蘇轍 
城中醉人舞連臂，城外醉人相枕睡。此人心中未必空，暫爾頹然似無事。我生從來不解飲，終日騰騰少憂累。昔年曾見樂全翁，自說少年飲都市。一時同飲石與劉，不論升斗俱不醉。樓中日夜狂歌呼，錢盡酒空姑且止。都人疑是神仙人，誰謂兩人皆醉死。此翁年老不復飲，面光如玉心如水。我今在家同出家，萬法過前心不起。此翁已死誰與言，欲言已似前生記。
立秋偶作 蘇轍 
十年憂患本誰知，慚愧仙翁有舊期。度嶺還家天許我，斸山種粟我尤誰。秋風欲踐故人約，春氣潛通病樹滋。心似死灰鬚似雪，眼看多事亦奚爲。
汝南遷居 蘇轍 
病暑暑已退，思歸未成歸。人事不可期，當受不當違。客居汝南城，未覺吾廬非。忽聞鵲反巢，坐使鳩驚飛。三繞擇所安，一枝粗得依。我來衆草生，漸見百卉腓。天行若循環，物化如發機。閉目內自觀，此理良密微。
寄內 蘇轍 
與君少年初相識，君年十五我十七。上事姑章旁兄弟，君雖少年少過失。昏晨定省歲月短，五十還朝定何益。憂深責重樂無幾，失足一墜南海北。身居穽中不見天，仰面虛空聞下石。丈夫學道等憂患，婦人亦爾何從得。歸來舊許生白鬚，回顧慚君髮如漆。遷居汝南復何事，龜老支床隨所擲。相望一月兩得書，聞君肺病久消釋。我經三伏常暴下，近喜秋風掃烝濕。病除寢食未復故，相見猶驚身似腊。劉根夫婦俱有道，去日饒君著鞭策。
病愈二首  其一 蘇轍 
學道雖云久，沉疴竟未除。炎烝度三伏，晻曖覺中虛。嘉穀不自長，荒榛終費鋤。何辭用蘭石，梨棗得扶疏。
病愈二首  其二 蘇轍 
病退日身輕，身輕心轉清。山空流水上，海靜寸燈明。朝市誰留住，林泉自不行。筠溪慚丐士，流蕩過平生。
九日三首  其一 蘇轍 
早歲寡歡意，衰年仍病纏。客居逢九日，斗酒破千錢。萸菊驚秋晚，兒孫慰目前。登高懶不出，多酌任頹然。
九日三首  其二 蘇轍 
狂夫老無頼，見逐便忘歸。小酌還成醉，僑居不覺非。妻孥應念我，風雨未縫衣。憂患十年足，何時賦式微。
九日三首  其三 蘇轍 
黄菊與秋競，白鬚隨日添。時人知不憙，野老未相嫌。但酌清樽盡，猶存薄俸霑。日西聞客至，更問酒家帘。
立冬聞雷 蘇轍 
陽淫不收斂，半歲苦常燠。禾黍飼蝗螟，粳稻委平陸。民饑强扶耒，秋晚麥當宿。閔然候一雨，霜落水泉縮。薈蔚山朝隮，滂沱雨翻瀆。經旬勢益暴，方冬歲愈蹙。半夜發春雷，中天轉車轂。老夫睡不寐，稚子起驚哭。平明視中庭，松菊半摧禿。潛發枯草萌，亂起蟄蟲伏。薪槱不出市，晨炊午未熟。首種不入土，春餉難滿腹。書生信古語，洪範有遺牘。時無中壘君，此意誰當告。
將歸二首  其一 蘇轍 
久客初何事，言歸似有名。騰騰且隨俗，落落竟無成。病苦醫猶厭，囊空身自輕。家人驚別後，無限白鬚生。
將歸二首  其二 蘇轍 
爲客不滿歲，還家見兩孫。遥知臨竹戶，相對引瓢樽。老罷那嫌瘦，心寬尚喜存。風波隨處有，何幸免驚奔。
示資福諭老 蘇轍 
幽居百無營，孤坐若假寐。根塵兩相接，逆流就一意。意念紛無端，中止不及地。寂然了無覺，乃造真實際。百川入滄溟，衆水皆一味。止爲潭淵深，動作濤瀾起。動止初何心，乃遇適然耳。吾心未嘗勞，萬物將自理。
三不歸行 蘇轍 
客心摇摇若懸旌，三度欲歸歸不成。方春欲歸我自懶，秋冬欲歸事自變。問我欲歸定何時，天公默定人不知。孔公晚歲將入楚，盤桓陳蔡行且住。昭王已死不復南，意欲歸老父母邦。衛靈父子無足取，姑爾息肩俟東魯。三桓豈知用聖人，哀公亦自不能臣。冉求一戰却齊虜，請君召師君亦許。歸來閉戶理詩書，弁冕時出從大夫。夢見周公已不復，老死故國心亦足。孔公愈老愈屯邅，顧我未及門下賢。鄉邦萬里不能往，妻孥近寄潁川上。依嵩架潁結茅茨，自問此志於何期。汝南一寓歲行復，來年歸去栽松竹。
罷提舉太平宮欲還居潁川 蘇轍 
避世山林中，衣草食芋栗。奈何處朝市，日耗太倉積。中心久自笑，公議肯相釋。終然幸寬政，尚許存寄秩。經年汝南居，久與茅茨隔。祠官一掃空，避就兩皆失。父子相携扶，里巷行可即。屋敝且圬牆，蝗餘尚遺粒。交遊忌點染，還往但親戚。閉門便衰病，杜口謝彈詰。餘年迫懸車，奏草屢濡筆。籍中顧未敢，爾後儻容乞。幽居足暇豫，肉食多憂慄。永懷城東老，未盡長年術。
次遲韵寄适遜 蘇轍 
饑民畏寒尤惡雪，旋理破裘紝敗纈。我雖久客未成歸，黍酒虀羹還潑節。汝雨薪炭舊如土，爾來薄俸纔供爇。眼前暖熱無可道，心下清凉有餘潔。潁川歸去知何時，祠宮欲罷無同列。夜中仿佛夢兩兒，欲迓老人先聚說。
次遲韵對雪 蘇轍 
雪寒近可憂，麥熟遠有喜。我生憂喜中，所遇一已委。平生聞汝南，米賤豚魚美。今年惡蝗旱，流民鬻妻子。一食方半菽，三日已于耜。號呼人誰聞，愍惻天自邇。繁陰忽連夕，飛霰墮千里。卷舒驚太速，原隰殊未被。貧家望一麥，生事如毛起。薦饑當逐熟，西去真納履。
還潁川 蘇轍 
昔賢仕不遇，避世遊金馬。嗟我獨何爲，不容在田野。欹區寄汝南，落泊反長社。東西俱畏人，何適可安者。故廬已荆榛，遺壠但松檟。頹齡迫衰暮，舊物一已捨。安能爲妻孥，辛苦問田舍。平生事瞿曇，心外知皆假。歸休得溟渤，坐受百川瀉。何人實造物，未聽相陶冶。
題郾城彼岸寺二首 文殊院古柏 蘇轍 
曾看大柏孔明祠，行盡天涯未見之。此樹便當稱子行，他山只可作孫枝。棟梁知是誰家用，舟楫唯應海水宜。日莫飛鴉集無數，青田老鶴未曾知。
題郾城彼岸寺二首 武宗元比部畫文殊玄奘 蘇轍 
遺墨消磨顧陸餘，開元一一數吳盧。本朝唯有宗元近，國本長留後世模。出世真人氣雍穆，入蕃老釋面清癯。居人不惜遊人愛，風雨侵陵色欲無。
上巳日久病不出示兒侄二首  其一 蘇轍  西湖
春氣侵脾久在床，開門桃李著泥香。牛鳴頗覺西湖近，鳳去長憐北榭荒。欲出老人無伴侶，退歸諸子解農桑。南鄰約賣千竿竹，拄杖穿林看笋長。
上巳日久病不出示兒侄二首  其二 蘇轍  西湖
卧聞諸子到西湖，鵠鷺翩翩衆客俱。紈扇藤鞋試輕駃，隻雞斗酒助歡娛。行歌久已饒渠輩，睡美猶應屬老夫。春服既成沂可浴，孔門世不乏迂儒。
葺東齋 蘇轍 
敝屋如燕巢，歲歲添泥土。泥多暫完潔，屋老終難固。况復非吾廬，聊爾避風雨。圖書易新幌，几杖移故處。宵眠不擇安，鼻息若炊釜。兒孫喜相告，定省便蚤莫。我生溪山間，弱冠衡茅住。生來乏華屋，所至輒成趣。苦恨無囊金，莫克償地主。投老付天公，著身豈無所。
次遲韵千葉牡丹二首  其一 蘇轍 
潩上名園似洛濱，花頭種種鬥尖新。共傳青帝開金屋，欲遣姚黄比玉真。秦嶺猶應篆詩句，杜鵑直恐降天神。老人髮少花頭重，起舞欹斜酒力勻。
次遲韵千葉牡丹二首  其二 蘇轍 
老人無力年年懶，世事如花種種新。百巧從來知是妄，一機何處定非真。園夫漫接曾無種，物化相乘豈有神。畢竟春風不揀擇，隨開隨落自勻勻。
盆池白蓮 蘇轍  西湖
白蓮生淤泥，清濁不相干。道人無室家，心迹兩蕭然。我住西湖濱，蒲蓮若雲屯。幽居常閉戶，時聽遊人言。色香世所共，眼鼻我亦存。鄰父閔我獨，遺我數寸根。潩水不入園，庭有三尺盆。兒童汲甘井，日晏泥水溫。及秋尚百日，花葉隨風翻。舉目得秀色，引息收清芬。此心湛不起，六塵空過門。誰家白蓮花，不受風霜殘。
咏竹二首  其一 蘇轍 
湖濱宜草木，修竹可三尋。廛居多野思，移種近牆陰。及爾迷未醒，方予熱正侵。無嫌不逮本，地薄肯成林。
咏竹二首  其二 蘇轍 
南鄰竹甚茂，門巷不容賓。懸印君當往，囊金我患貧。翠旌稍亂起，犀角筍初勻。不惜圖書賣，端來作主人。
見兒侄唱酬次韵五首  其一 蘇轍 
芝蘭生吾廬，一雨一增蒨。本亦何預人，懷抱終眷眷。老傅時已迫，塵垢日須浣。永慚舊文書，展讀不終卷。
見兒侄唱酬次韵五首  其二 蘇轍 
讀書雖不惡，不讀亦自好。根牙就區別，花實隨時老。耘鋤不可無，雨露勿憂少。我釣不在魚，一竿寄洲島。
見兒侄唱酬次韵五首  其三 蘇轍 
宇宙非不寬，閉門自爲阻。心知外塵惡，且忍閑居苦。跏趺默非睡，龕燈翳復吐。道士爲我言，嬰兒出歌舞。
見兒侄唱酬次韵五首  其四 蘇轍 
身病要須閑，閑極自成趣。空虛雖近道，懶拙初非悟。偶將今生脚，還着古人屨。大小適相同，本來無別處。
見兒侄唱酬次韵五首  其五 蘇轍  西湖
西湖雖不到，甘井竊餘凉。三伏罷飲酒，桂漿携一觴。冠者五六人，起舞互低昂。人生有離合，此歡未易忘。
初得南園 蘇轍 
倒囊僅得千竿竹，掃地初開一畝宮。千里故園魂夢裏，百年生事寂寥中。晏家不願諸侯賜，顔氏終成陋巷風。洗竹移花吾事了，子孫他日記衰翁。
移竹 蘇轍 
牆陰竹蒙密，板築念相妨。欲補園東缺，欣乘雨後凉。三年生筍遍，一徑引風長。但恐翁彌老，筇枝懶復將。
記夢 蘇轍 
長魚三尺困橫盆，送入清流喜欲奔。報我金匙僅盈寸，擲還聊喜不貪存。
葺居五首  其一 蘇轍 
南堂初一家，隔絕歲月久。開牆北風入，爽氣通戶牖。棟梁未摧折，斤斧聊結構。非言事輪奐，粗反昔人舊。
葺居五首  其二 蘇轍 
庭方止數尋，風月所從入。百年養毒樹，攢芒比刀戟。伐之念生久，不伐愁跣足。且復爲人謀，庖椹利朝食。
葺居五首  其三 蘇轍 
竹林失蕃養，春筍日瑣細。草蔓半縈纏，樗櫟互虧蔽。已令具刀鐮，稍俟秋霜厲。欲成林下飲，更種園東地。
葺居五首  其四 蘇轍 
雜花生竹間，竹荒花亦瘁。移花通狂鞭，春到兩皆遂。牆東破茅屋，排去收遺址。時來拾瓦礫，細細留花地。
葺居五首  其五 蘇轍 
東南皆民居，屋敗如齬齒。一完誠未能，綴葺聊且爾。內修晨夜虞，外結比鄰喜。無心本何營，生理未免此。
再賦葺居三絕  其一 蘇轍 
誰將修竹寄鄰家，秋斫長竿春食芽。旋築高牆護鷄犬，稍容嵇阮醉喧嘩。
再賦葺居三絕  其二 蘇轍 
短垣疏戶略藏遮，翠竹長松夾徑斜。遊宦歸來四十載，粗成好事一田家。
再賦葺居三絕  其三 蘇轍 
南北高堂本富家，百年梁柱半欹斜。略教扶起猶堪住，西望吾廬已自奢。
歲莫口號二絕  其一 蘇轍 
六十年來又七年，眼昏頭白意茫然。逢人欲說平生舊，少有能知兩世前。
歲莫口號二絕  其二 蘇轍 
兩世相從今幾人，回頭强半已埃塵。此心點檢終如一，時事無端日日新。
雪後小酌贈內 蘇轍 
薄雪爲燈止，和風應節來。出遊吾已懶，小酌意難裁。竹徑泥方滑，菁畦凍欲開。細君憐老病，加料作新醅。
喜雨 蘇轍 
奪官分所甘，年來祿又絕。天公尚憐人，歲賫禾與麥。經冬雪屢下，根鬚連地脈。庖厨望餠餌，甕盎思麯糵。一春百日旱，田作龜板拆。老農淚欲墮，無麥真無食。朱明候纔兆，風雷起通夕。田中有人至，膏潤已逾尺。繼來不違願，飽食真可必。民生亦何幸，天意每相恤。我幸又已多，鋤耒坐不執。同爾樂豐穰，異爾苦稅役。時聞吏號呼，手把縣符赤。歲賦行自辦，橫斂何時畢。
收蜜蜂 蘇轍 
空中蜂隊如車輪，中有王子蜂中尊。分房減口未有處，野老解與蜂語言。前人傳蜜延客住，後人秉艾催客奔。布囊包裹鬧如市，坌入竹屋新且完。小窗出入旋知路，幽圃首夏花正繁。相逢處處命儔侶，共入新宅長子孫。今年活計知尚淺，蜜蠟未暇分主人。明年少割助和藥，慚愧野老知利源。
養竹 蘇轍 
病竹養經年，生筍大如母。初番放出林，末番任供口。欲求五寸圍，更聽三年後。蕭疏盡椽桷，無復堪作帚。吾廬適營葺，便可開戶牖。秀色到衣冠，清風盪塵垢。物生恨失養，養至無不厚。斧斤日摧剝，陰陽自難救。閑居玩草木，農圃即師友。養人如養竹，舉目皆孝秀。
和遲田舍雜詩九首  其一 蘇轍 
麥生置不視，麥熟爲一來。我懶客亦惰，田荒誰使開。勤事知有獲，直駕獨未回。交遊悉吾病，門巷多蒼苔。
和遲田舍雜詩九首  其二 蘇轍 
我生無定居，投老旋求宅。未暇棟宇完，先問松筠碧。床銳日益銷，車轄轉生澀。東家雖告貧，鬻否猶未必。
和遲田舍雜詩九首  其三 蘇轍 
偶自十年閑，非繼七人作。早歲漫云云，志大終落落。齒髮已半空，頭顱不難度。顔曾本吾師，終身美藜藿。
和遲田舍雜詩九首  其四 蘇轍 
至人竟安在，陶鑄皆粃糠。世俗那得知，楚楚事冠裳。方醉狂正作，吾語未可莊。天定能勝人，更看熟黄粱。
和遲田舍雜詩九首  其五 蘇轍 
平湖近西垣，杖屨可以遊。偶從大夫後，不往三經秋。盎中插蒲蓮，菱芡亦易求。閉門具樽俎，父子相獻酬。
和遲田舍雜詩九首  其六 蘇轍 
試問西寺僧，云何古佛意。別無安心法，但復餠師餽。外物來無從，往亦無所至。佛法見在前，我亦從此逝。
和遲田舍雜詩九首  其七 蘇轍 
老佛同一源，出山便異流。少小本好道，意在三神洲。子房見黄石，願封小國留。終老預人事，斷穀爲呂憂。
和遲田舍雜詩九首  其八 蘇轍 
蒼然澗下松，不願世雕刻。斧斤百夫手，牽挽千牛力。斷成華屋柱，加以綴衣飾。人心喜相賀，松心終自惜。
和遲田舍雜詩九首  其九 蘇轍 
汲汲陷有爲，昏昏墮無記。湛然古井水，心在獨無意。讀書非求解，食粟姑自遂。幸有三男子，力田奉租稅。
雨病 蘇轍 
晴送麥入倉，雨催穀含穗。共怪天公仁，曲盡老農意。誰爲三日霖，下漉一丈地。百谷爭奔流，通川不可厲。夜聞屋山落，晝說城闉閉。老羸知奈何，脾病尤所畏。中宵得暴下，亭午卧忘起。良醫過我言，勿藥行自喜。損食存谷神，收心辟邪氣。兀然槁木居，油爾元和至。天唯不窮人，人則昧其理。學道三十年，愧爾良醫賜。
施崇寧寺馬 蘇轍 
南歸閉門萬事了，病卧常多起常少。未用田間下澤車，何須櫪上追風驃。鄉人記我少年日，滇馬爲致風前鳥。三年伏櫪人共怪，馬不能言心可曉。坐馳千里氣蟠結，日食生芻空自笑。主人自是箕潁人，誰復爲送洮岷道。支公惠眼識神駿，山下泉甘足芳草。法流一洗百病消，翹足長鳴且忘老。
南堂新遊花壇二首  其一 蘇轍 
亂竹侵紅藥，病花羞晚春。移根近談笑，得土長精神。榮悴非由爾，芬芳止爲人。庭西井泉好，汲灌每躬親。
南堂新遊花壇二首  其二 蘇轍 
老木不忍伐，橫枝宜少除。根莖漸有託，雨露稍分餘。生意初無損，開花終自如。他年諸草木，成就此幽居。
夢中謝和老惠茶 蘇轍 
西鄰禪師憐我老，北苑新茶惠初到。晨興已覺三嗅多，午枕初便一杯少。七碗煎嘗病未能，兩腋風生空自笑。定中直往蓬萊山，盧老未應知此妙。
新霜 蘇轍 
敗檐疏戶秋寒早，老人脚冷先知曉。濃霜滿地作微雪，落葉投空似飛鳥。新舂未覺廩庾空，宿逋暗奪衾稠少。旱田首種未言入，敢信來年真食麨。
戲作家釀二首  其一 蘇轍 
方暑儲麯糵，及秋舂秫稻。甘泉汲桐柏，火候問鄰媼。唧唧鳴甕盎，暾暾化梨棗。一撥欣已熟，急搊嫌不早。病色變渥丹，羸軀驚醉倒。子雲多交遊，好事時相造。嗣宗尚出仕，兵厨可常到。嗟我老杜門，奈此平生好。未出禁酒國，耻爲甕間盜。一醉汁滓空，入腹誰復告。
戲作家釀二首  其二 蘇轍 
我飲半合耳，晨興不可無。千錢買一斗，衆口分須臾。月俸本有助，法許吏未俞。愍愍坐相視，饞涎落盤盂。潁潩舊乏水，粳糯貴如珠。今年利陂堨，碓聲喧里閭。典衣易鍾釜，入甕生醍醐。歡欣走童孺，左右陳肴蔬。細酌奉翁媼，餘潤霑庖厨。詰朝日南至，相戒留全壺。一家有喜色，經冬可無沽。莫怪杜拾遺，斗水寬憂虞。
冬至雪 蘇轍 
旱久魃不死，連陰未成雪。微陽九地來，顛風三日發。父老竊相語，號令風爲節。講武罷冬夫，畿甸休保甲。纍囚出死地，冗官去煩雜。手詔可人心，吾君信明哲。風頻雪猶吝，來歲恐無麥。天公聽一言，惟幸早誅魃。
歲莫二首  其一 蘇轍 
嶺南萬里歸來客，潁上六年多病身。未死誰言猶有命，長閑豈復更尤人。眼看世事知難了，手注遺編近一新。點檢平生無幾恨，濁醪初熟正逢春。
歲莫二首  其二 蘇轍 
文章習氣消未盡，般若初心老漸明。粗有春秋傳舊學，終憑止觀定無生。維摩晚亦諧生事，彌勒初猶重世名。鬚髮來年應更白，莫留塵滓溷澄清。
春後望雪 蘇轍 
秋雨僅熟禾，冬雪不揜塊。溫風搜麥根，天意欲爲害。老農强推測，妄謂春當改。三陽已換節，六出尚茫昧。朝看扶桑暾，夜聽土囊噫。倉場久空竭，榆棗方伐賣。丁夫病風熱，孺子作瘡疥。無知此何辜，得罪彼有在。造物伊誰憎，亦復自無奈。慎勿翻雪海，凍餒無疆界。
除夜 蘇轍 
年更六十七，旬滿三百六。俯仰定何爲，萬事如轉轂。禪心澹不起，非人自歌哭。芸芸初莫禦，勢盡行將復。學道道可成，無心心每足。守歲聽兒曹，自笑未免俗。
喜雨 蘇轍 
歷時書不雨，此法存春秋。我請誅旱魃，天公信聞不。魃去未出門，油雲裹嵩丘。濛濛三日雨，入土如膏流。二麥返生意，百草萌芽抽。農夫但相賀，漫不知其由。魃來有巢穴，遺卵遍九州。一掃不能盡，餘孽未遽休。安得風雨師，速遣雷霆搜。衆魃誠已去，秋成儻無憂。
甲子日雨 蘇轍 
一冬無雪麥方病，細雨迎春歲有望。愁見積陰連甲子，復令父老念耕桑。瘦田未足終年計，濁酒誰供清旦嘗。頼有真人不饑渴，閉門却掃但焚香。
新火 蘇轍 
百口共一竈，終年事烹煎。力耕飼饑饞，竈敝火亦煩。昨日一百五，老穉俱食寒。呼童戛枯竹，粲然吐青煙。適從何方來，熒熒百家傳。性火出真空，應量曾無邊。老病何所求，石瓶煮寒泉。斂爲一夫用，無心固當然。
次韵和人咏酴醾 蘇轍 
蜀中酴醾生如積，開落春風山寂寂。已憐正發香晻曖，猶愛未開光的皪。半垂野水弱如墜，直上長松勇無敵。風中娜娜應數丈，月下煌煌真一色。故園聞道開愈繁，老人自恨歸無日。百花已過春欲莫，燕坐繩床空數息。朝來滿把得幽香，案頭亂插銅瓶濕。一番花蕊轉頭空，誰能往問天台拾。
閑居五咏 杜門 蘇轍 
可憐杜門久，不覺杜門非。床銳日日銷，髀肉年年肥。眼暗書罷讀，肺病酒亦稀。經年客不至，不冠仍不衣。視聽了不昧，色聲久已微。終然渾爲一，誰言我無歸。
閑居五咏 坐忘 蘇轍 
少年常病肺，納息肺自斂。靈液洗昏煩，百藥無此驗。爾來觀坐忘，一語頓非漸。道妙有至力，端能破諸暗。跏趺百無營，純白乃受染。至人不妄言，此說豈吾僭。
閑居五咏 讀書 蘇轍 
習氣不易除，書魔閒即至。圖史紛滿前，展卷輒忘睡。古今浩無垠，得失同一軌。前人已不悟，今人復如此。愍然嫠婦憂，嗟哉肉食鄙。掩卷勿重陳，慟哭傷人氣。
閑居五咏 買宅 蘇轍 
我老未有宅，諸子以爲言。東家欲遷去，餘積尚可捐。一費豈不病，百口儻獲安。田家伐榆棗，賦役輸緡錢。長大可雙棟，瑣細堪尺椽。生理付兒曹，老幸食且眠。
閑居五咏 移竹 蘇轍 
前年買南園，本爲一畝竹。稍去千百竿，欲廣西南屋。本心初不爾，百口居未足。黽勉斤斧餘，慚愧琅玕綠。東園有餘地，補種何年復。凜凜歲寒姿，餘木非此族。
城中牡丹推高皇廟園遲适聯騎往觀歸報未開戲作 蘇轍 
漢廟名園甲潁昌，洛川珍品重姚黄。雨餘往看初疑晚，春盡方開自不忙。爭占一時人意速，養成千葉化功長。老人終歲關門坐，花落花開已兩忘。
外孫文驥與可學士之孫也予親教之學作詩俊發猶有家風喜其不墜作詩贈之 蘇轍 
已矣石室老，奄然三十年。遺孫生不識，妙理定誰傳。孔伋仍聞道，賈嘉終象賢。文章猶細事，風節記高堅。
春深三首  其一 蘇轍 
郊原紅綠變青陰，閉戶不知春已深。稍喜荒畦添野薺，坐看新竹補疏林。簾中飛絮縈殘夢，窗外啼鶑伴獨吟。欲聽楞嚴終懶出，道人知我祖無心。
春深三首  其二 蘇轍 
小園松竹有清陰，懶病從茲日益深。醉客滿堂慚北海，野僧同社憶東林。逢人問道空長嘯，久客思歸尚越吟。三十年前誦圓覺，年來雖老解安心。
春深三首  其三 蘇轍 
偶有茅檐潩水陰，近依城市淺非深。幽居每自比陳寔，古學何人貴杜林。鄰父時來陪小飲，兒曹頗解續微吟。前年僅了春秋傳，後有仁人知我心。
次遲韵示陳天倪秀才侄孫元老主簿 蘇轍 
茅檐有佳客，肅肅清風興。吾孫成均來，左右皆良朋。爲憐衆兄弟，將冠未有稱。條枚失熂燎，中林化薪蒸。老夫方苦貧，不辦酒如澠。夏田已失麥，種豆喜多蠅。何以待君子，簞瓢容一升。君來豈非誤，門庭冷如冰。
再次前韵示元老 蘇轍 
豪傑多自悟，不待文王興。四方有餘師，十室豈無朋。我老不知時，早歲誰誤稱。歸來理茅屋，對客食藜蒸。遇渴即飲水，何嘗問淄澠。冠裳强包裹，毀譽如飛蠅。植根久已爾，苕穎日自升。忘我亦忘法，無冰知消冰。
築室示三子 蘇轍 
宅舍元依畢竟空，小乘慣住草庵中。一生滯念餘妻子，百口僑居怯雨風。松竹已栽猶稍稍，棟梁未具勿匆匆。三間道院吾真足，餘問兒曹莫問翁。
開窗 蘇轍 
綠竹琅玕色，紅葵旌節花。開窗風細細，窺戶月斜斜。活計無多子，文章自一家。一床方病卧，隨意上三車。
遜往泉城穫麥 蘇轍 
少年食稻不食粟，老居潁川稻不足。人言小麥勝西川，雪花落磨煮成玉。冷淘槐葉冰上齒，湯餠羊羹火入腹。五年隨俗粗得飽，晨朝稻米纔供粥。兒曹知我老且饞，觸熱泉城正三伏。田家有信呼即來，亭午驅牛汗如浴。吾兒生來讀書史，不慣田間爭斗斛。今年久旱麥粒細，及半罷休饒老宿。歸來爛熳煞蒼耳，來歲未知還爾熟。百口且留終歲儲，貧交强半倉無穀。
送元老西歸 蘇轍 
晝錦西歸及早秋，十年太學爲親留。讀詩俛就當年說，答策甘從下第收。莫嫌簿領妨爲學，從此文章始自由。家有吏師遺躅在，當令耆舊識風流。
蜀人舊食决明花耳潁川夏秋少菜崇寧老僧教人并食其葉有鄉人西歸使爲父老言之戲作 蘇轍 
秋蔬舊採决明花，三嗅馨香每嘆嗟。西寺衲僧并食葉，因君說與故人家。
諸子將築室以畫圖相示三首  其一 蘇轍 
還家卜築初無地，隨分經營似有時。多斫修篁終未忍，略存古柏更無疑。畫圖且作百間計，入室猶應三歲期。得到安居真老矣，一生歌哭任於斯。
諸子將築室以畫圖相示三首  其二 蘇轍 
舊廬近已借諸子，新宅分甘臨老時。萬里松楸終獨往，四方兄弟亦何疑。竹間疏戶幽人到，林上長松野鶴期。已覺高軒慚衛賜，可憐黄犬哭秦斯。
諸子將築室以畫圖相示三首  其三 蘇轍 
積因得果通三世，臨老長閑自一時。久爾觀心終未悟，偶然見道了無疑。南遷北返吾何病，片瓦尺椽天與期。自斷此生今已矣，世間何物更如斯。
題韓駒秀才詩卷 蘇轍 
唐朝文士例能詩，李杜高深得到希。我讀君詩笑無語，恍然重見儲光羲。
秋社分題 蘇轍 
天公閔貧病，雨止得豐穰。南畝場功作，東家社酒香。分均思孺子，歸遺笑東方。肯勸拾遺住，休嫌父老狂。
釀重陽酒 蘇轍 
風前隔年麯，甕裏重陽酒。適從臺無餽，飲啜不濡口。秋嘗日已迫，收拾煩主婦。仰空露成霜，搴庭菊將秀。金微火猶壯，未可多覆篰。唧唧候鳴聲，涓涓報初溜。輕巾漉糟脚，寒泉養罌缶。誰來共嘉節，但約鄰人父。生理正艱難，一醉陶衰朽。他年或豐餘，此味恐無有。
中秋無月同諸子二首  其一 蘇轍 
風雨來無定，泥塗日向深。直埋今夜月，真失衆人心。雲外天衢凈，人間濁霧侵。幽人久不寐，起坐夜愔愔。
中秋無月同諸子二首  其二 蘇轍 
捲衣換斗酒，欲飲月明中。坐看浮雲合，遥憐四海同。清光知未泯，來歲尚無窮。且盡樽中淥，高眠聽雨風。
予昔在京師畫工韓若拙爲予寫真今十三年矣容貌日衰展卷茫然葉縣楊生畫不減韓復令作之以記其變偶作 蘇轍 
白髮蒼顔日日新，丹青猶是舊來身。百年迅速何曾住，方寸空虛老更真。一幅蕭條寄衰朽，異時仿佛見精神。近存八十一章注，從道老聃門下人。
九日獨酌三首  其一 蘇轍 
府縣嫌吾舊黨人，鄉鄰畏我昔黄門。終年閉戶已三歲，九日無人共一樽。白酒近令沽野店，黄花旋遣折籬根。老妻也說無生話，獨酌油然對子孫。
九日獨酌三首  其二 蘇轍 
故國忘歸懶問人，新居斫竹旋開門。菊生牆下不知節，酒滴床頭初滿樽。漲水驟來真有浪，浮雲卷去自無根。凡心漫作潁濱傳，留與他年好事孫。
九日獨酌三首  其三 蘇轍 
平昔交遊今幾人，後生誰復款吾門。茅檐適性輕華屋，黍酒忘形敵上樽。東圃旋移花百本，西軒恨斫竹千根。舍南頼有凌雲柏，父老經過說二孫。
泉城田舍 蘇轍 
泉城欲治麥禾囷，五畝鄰家肯見分。莫問三吳朱處士，似勝吾鄉揚子雲。陰晴卒歲關憂喜，豐約終身看逸勤。家世本來耕且養，諸孫不用耻鋤耘。
潁州擇勝亭詩 蘇轍 
我嗟世人，誰實與謀。生伏其廬，死安於丘。既成不化，窘若縶囚。我行四方，所見或不。江海之民，生託于舟。前炊釜鬵，後鑿匽溲。晝設豆觴，夕張衾稠。出入濤瀾，歸宿汀洲。與風皆行，與水皆浮。坐食網罟，以魚去留。居無四鄰，行無朋儔。胡貊之民，駕車以遊。外纏毳韋，內輯貂鼬。美水薦草，驅馬縱牛。逐射兔鹿，聚爬薪槱。食肉飲水，雨雪相咻。草盡水乾，風卷雲收。所至成羣，不懷一陬。今我柰何，橫自綢繆。翼爲華堂，涌爲層樓。繚以修垣，貫以通溝。勢窮物變，何異一漚。棄之不忍，徙去莫由。矧茲士夫，泛焉周流。如燕巢春，知不期秋。修椽高棟，徒與民仇。一日安居，百年怨尤。我兄和仲，塞剛立柔。視民如傷，有急斯周。視身如傳，苟完不求。山磐水嬉，習氣未瘳。豈以吾好，而俾民憂。潁尾甚清，湖曲孔幽。風有翠幄，雨有赤油。匪舟匪車，亦可相攸。民曰公來，庶幾無愁乎。
和子瞻次韵陶淵明停雲詩  其一 蘇轍 
雲跨南溟，南北一雨。瞻望匪遥，檻穽斯阻。夢往從之，引手相撫。笑言未半，捨我不佇。
和子瞻次韵陶淵明停雲詩  其二 蘇轍 
晚稻欲登，白露霄濛。人飲嘉平，漿酒如江。我獨何爲，觀成于窗。此心了然，來無所從。
和子瞻次韵陶淵明停雲詩  其三 蘇轍 
欣然而笑，是無枯榮。手足相依，所鍾則情。情忘意消，神凝不征。可以安身，可以長生。
和子瞻次韵陶淵明停雲詩  其四 蘇轍 
跋扈飛揚，誰匪南柯。運歷相尋，憂喜雜和。我游其外，所享則多。削迹拔木，其如予何。
和子瞻次韵陶淵明勸農詩  其一 蘇轍 
我遷海康，實編于民。少而躬耕，老復其真。乘流得坎，不問所因。願以所知，施及斯人。
和子瞻次韵陶淵明勸農詩  其二 蘇轍 
我行四方，稻麥黍稷。果蔬蒲荷，百種咸植。糞溉耘籽，乃後有穡。爾獨何爲，開口而食。
和子瞻次韵陶淵明勸農詩  其三 蘇轍 
掇拾于川，搜捕于陸。俯鞠婦子，仰薦昭穆。閩乘其偷，載耒逐逐。計無百年，謀止信宿。
和子瞻次韵陶淵明勸農詩  其四 蘇轍 
我歸無時，視汝長久。孰爲沮溺，風雨相耦。築室東皋，取足南畝。后稷爲烈，夫豈一手。
和子瞻次韵陶淵明勸農詩  其五 蘇轍 
斫木陶土，器則不匱。績麻繅繭，衣則可冀。藥餌具前，病安得至。坐而告窮，相視徒愧。
和子瞻次韵陶淵明勸農詩  其六 蘇轍 
莫爲之先，冥不謂鄙。一夫前行，百夫具履。以爲不信，出視同軌。期爾十年，風變而美。
丙戌十月二十三日大雪 蘇轍 
秋成粟滿倉，冬藏雪盈尺。天意愍無辜，歲事了不逆。誰言豐年中，遭此大泉厄。肉好雖甚精，十百非其實。田家有餘糧，靳靳未肯出。閭閻但坐視，愍愍不得食。朝饑願充腸，三五本自足。飽食就茗飲，竟亦安用十。姦豪得巧便，輕重竊相易。鄰邦穀如土，胡越兩不及。閑民本無頼，翩然去井邑。土著坐受窮，忍饑待捐瘠。彼哉陶鈞手，用此狂且愎。天且無奈何，我亦長太息。
畫嘆 蘇轍 
武燕未遠嗟誰識，趙董紛紛枉得名。已矣孫陳舊人物，至今但數漢公卿。
夢中反古菖蒲 蘇轍 
石上生菖蒲，一寸十二節。仙人勸我食，再三不忍折。一人得飽滿，餘人皆不悅。已矣勿復言，人人好顔色。
次遲韵復雪 蘇轍 
老人怕寒愁早作，夜聞飛霰知相虐。粟車未到泥復深，場薪欲盡心驚愕。山川滉蕩勢如海，孤舟一葉知安泊。山中故人消息斷，欲問有無隔溪壑。人言王生好事人，回船不顧山陰約。故侯生來本貧窶，妻子至今美藜藿。曳履長歌解忍饑，裹飯往飼今誰託。家人來告酒可蒭，洗盞開瓶同一酌。
次韵文氏外孫驥以其祖父與可學士書卷還謝悰學士 蘇轍 
西南自是賢俊府，衰老思歸謾留許。舂禾磨麥非平生，子孫便推我作古。賢哉與可詩中傑，筆墨餘功散繒楮。南陽諸謝世有人，此邦亦自非其土。一時與我俱作客，白髮蒼顔愧非伍。儒術真傳漢太翁，風流未減晉諸庾。兩家尚有往還帖，舊集脫遺應可補。明窗展卷清淚滴，恍然似與故人語。欲鎖空厨付長康，恐君譏我不與取。
守歲 蘇轍 
歲云莫矣誰能守，唯有此心初不移。宇宙隨流任爾去，虛空對面即吾師。三杯醉倒聊從俗，一點靈明欲語誰。來日日新無限事，歸根一笑彼安知。
上元不出 蘇轍 
春寒未脫紫貂裘，燈火催人夜出遊。老厭歌鍾空命酒，病嫌風露怯登樓。擁袍坐睡曾無念，結客追歡久已休。試問西鄰傳法老，此時情味似儂不。
將築南屋借功田家 蘇轍 
先人敝廬寄西南，不歸三紀今何堪。卜營菟裘閱歲三，西成黍豆餘石甔。借功田家并钁杴，農事未起來不嫌。併遣浮客從丁男，芒鞋禿巾短後衫。杵聲登登駭閭閻，期我一月久不厭。我方窮困人所諳，有求不答心自甘。一言見許不妄談，飲汝信厚心懷慚。晨炊暮餉增醯鹽，歸時不礙田與蠶。
丁亥生日 蘇轍 
少年即病肺，喘作鋸木聲。中年復病脾，暴下泉流傾。困苦始知道，處世百欲輕。收功在晚年，二疾忽已平。來年今日中，正行七十程。老聃本吾師，妙語初自明。至哉希夷微，不受外物嬰。非三亦非一，了了無形形。迎隨俱不見，瞿曇謂無生。湛然琉璃內，寶月長盈盈。
初葺遺老齋二首  其一 蘇轍 
髭鬚渾白已經歲，腰痛春來日又多。一味安閑猶有礙，却令朝謁擬如何。築居定作子孫計，好事久遭僧佛呵。尤愧白家履道宅，十年成就飽經過。
初葺遺老齋二首  其二 蘇轍 
爲留十步南牆竹，莫怪門前鳥雀多。陋巷何妨似顔子，勢家應未奪蕭何。詩書懶惰何曾讀，氣息調勻不用呵。多病從來少賓客，杜門今復幾人過。
謝人惠千葉牡丹 蘇轍 
東風催趁百花新，不出門庭一老人。天女要知摩詰病，銀瓶滿送洛陽春。可憐最後開千葉，細數餘芳尚一旬。更待遊人歸去盡，試將童冠浴湖濱。
移陳州牡丹偶得千葉二本喜作 蘇轍 
小圃初開清潩岸，名花近取宛丘城。爭言千葉根難認，忽發雙葩眼自明。謫墮神仙終不俗，飛來鸞鳳有餘清。細鋤瓦礫除荆棘，未可令齊衆草生。
因舊 蘇轍 
君不見林上鵲，冬深始營巢，及春巢已成。又不見梁上燕，春深初作窠，及夏雛已生。我爲一區屋，三年費經營。紛紛伐梧楸，日厭斤斧聲。老境能幾何，何日安餘齡。一言愧吾兒，事忌與力爭。青楊易三棟，赤榆換雙楹。指顧行即具，構築役亦輕。酇侯念子孫，不處高閈閎。吾今何人斯，此則坐右銘。
初成遺老齋二首  其一 蘇轍 
花時懶出伴遊人，暑雨深藏養病身。新宅丁丁厭斤斧，舊書寂寂卷埃塵。久將生事累諸子，頓斂浮根付一真。遺老齋成謀宴坐，澹然無語接來賓。
初成遺老齋二首  其二 蘇轍 
舊說潁川宜老人，朱櫻斑筍養閑身。無心已絕衣冠念，有眼不遭車馬塵。青簡自書遺老傳，白鬚仍寫去年真。齋成謾作笑談主，已是蕭然一世賓。
蠶麥二首  其一 蘇轍 
疏慵自分人嫌我，貧病可憐天養人。蠶眠已報冬裘具，麥熟旋供湯餠新。擷桑曉出露濡足，拾穗暮歸塵滿身。家家辛苦大作社，典我千錢追四鄰。
蠶麥二首  其二 蘇轍 
三界人家多鮮福，一時蠶麥得難兼。鋤耰已愧非吾力，湯火尤驚取不廉。貴客爭誇火浣布，貧家粗有水精鹽。薄衫冷麵消長夏，捫腹當知百不堪。
文氏外孫入村收麥 蘇轍 
欲收新麥繼陳穀，頼有諸孫替老人。三夜陰霪敗場圃，一竿晴日舞比鄰。急炊大餠償饑乏，多博村酤勞苦辛。閉廩歸來真了事，賦詩憐汝足精神。
李方叔新宅 蘇轍 
我年七十無住宅，斤斧登登亂朝夕。兒孫期我八十年，宅成可作十年客。人壽八十知已難，從今未死且盤桓。不如君家得衆力，咄嗟便了三十間。李君雖貧足圖史，旋鑿明窗安凈几。閉門但辦作詩章，好事時來置樽俎。我恨年來不出門，不見君家棟宇新。心安即是身安處，自揣頭顱莫問人。
苦雨 蘇轍 
蠶婦絲出盎，田夫麥入倉。斯人薄福德，二事未易當。忽作連日雨，坐使秋田荒。出門陷塗潦，入室崩垣牆。覆壓先老稚，漂淪及牛羊。餘糧詎能久，歲晚憂糟糠。天災非妄行，人事密有償。嗟哉竟未悟，自謂予不戕。造禍未有害，無辜輒先傷。簞瓢吾何憂，作詩熱中腸。
殺麥二首  其一 蘇轍 
麥幸十分熟，雨過三日霪。初晴尚未伏，半夜卷重陰。細築場無隙，輕推磨有音。驚聞諸縣水，一曬直千金。
殺麥二首  其二 蘇轍 
雨後麥多病，庾中蛾欲飛。不辭終日暑，幸脫半年饑。潦水來何暴，秋田望已微。農夫愚可念，此報定誰非。
立秋後 蘇轍 
伏中苦熱焦皮骨，秋後清風濯肺肝。天地不仁誰念爾，身心無著偶能安。詩書久爲消磨日，毛褐還須準擬寒。謾許百年知到否，相從一日且盤桓。
初築南齋 蘇轍 
我老不自量，築室盈百間。舊屋收半料，新材伐他山。盎中粟將盡，橐中金亦殫。凉風八月高，扶架起南邊。首成遺老齋，願與客周旋。古檜長百尺，翠竹森千竿。隔城過清潁，有井皆甘泉。平生隠居念，眷眷在山川。誰言白髮年，有作竟不然。我本師瞿曇，所遇無不安。諸子知我懷，勉更求榱椽。堂成鋪莞簟，無夢但安眠。
中秋月望十六終夜如晝 蘇轍 
秋氣久已到，月明如可期。雲生未望夜，天借極圓時。冷澈登臨倦，衰慵起舞遲。兔閑長擣藥，桂老尚生枝。運轉何年住，清明與物宜。油然任消長，斤斧定何施。
釀重陽酒 蘇轍 
家人欲釀重陽酒，香麴甘泉家自有。黄花抱蕊有佳思，金火未調無好手。老奴但欲致村酤，小婢爭言試三斗。我年七十似童兒，逢節歡欣事從厚。廩粟已空豆方實，羔豚雖貴魚可取。病嫌秋雨難爲腹，老咽饞涎空有口。折花誰是送酒人，來客但有鄰家父。閉門一醉莫問渠，巷爭不用纓冠救。
戲題菊花 蘇轍 
春初種菊助槃蔬，秋晚開花插酒壺。微物不多分地力，終年乃爾任人須。天隨匕箸幾時輟，彭澤樽罍未遽無。更擬食根花落後，一依本草太傷渠。
九日三首  其一 蘇轍 
昔忝衣冠舊，今從野老遊。籬根菊初綻，甕面酒新蒭。不負重陽節，都無舉世憂。人生定誰是，萬事本悠悠。
九日三首  其二 蘇轍 
欲就九日飲，旋炊三斗醅。今朝不一醉，坐客有空回。白髮何須吝，黄花恨晚開。問知瓶未罄，相勸盡餘杯。
九日三首  其三 蘇轍 
從古重此日，今人那得違。菊遲知歲閏，酒貴念人饑。身安且自慰，家遠不成歸。尚憶少年樂，驚呼人盡非。
十日二首  其一 蘇轍 
酒經重九尚殘巵，雨送初寒問篋衣。養氣安閑真得計，讀書勤苦已知非。謾存講說傳家學，深謝交遊絕世譏。築室未成中自笑，何如茅屋對柴扉。
十日二首  其二 蘇轍 
憂患經懷沃漏巵，榮華過眼脫輕衣。定心稍覺無來往，時事誰能問是非。祿去身安常自喜，宅成囊竭可無譏。交遊散盡餘親戚，酒熟時來一叩扉。
初成遺老齋待月軒藏書室三首 遺老齋 蘇轍 
老人身世兩相遺，綠竹青松自蔽虧。已喜形骸今我有，枉將名字與人知。往還但許鄰家父，問訊纔通說法師。燕坐蕭然便終日，客來不識我爲誰。
初成遺老齋待月軒藏書室三首 待月軒 蘇轍 
軒前無物但長空，孤月忽來東海東。圓滿定從何處得，清明許與衆人同。憐渠生死未能免，顧我盈虧略已通。夜久客寒要一飲，油然細酌意無窮。
初成遺老齋待月軒藏書室三首 藏書室 蘇轍 
讀書舊破十年功，老病茫然萬卷空。插架都將付諸子，閉關猶得養衰翁。案頭螢火從乾死，窗裏飛蠅久未通。自見老盧真面目，平生事業有無中。
久雨 蘇轍 
雲低氣尚濁，雨細泥益深。經旬勢不止，晚稼日已侵。閑居頼田食，憂如老農心。堆場欲生耳，棲畝將陸沉。常賦雖半釋，雜科起相尋。凶年每多暴，此憂及山林。號呼天不聞，有言不如喑。願見雲解脫，秋陽破羣陰。
方築西軒穿地得怪石 蘇轍 
卞氏平日本富家，庭中怪石蹲麏麚。子孫分散不復惜，排棄坑谷埋泥沙。一株躍出隨畚鍤，知我開軒方種花。頹然遠嶺垂澗壑，豁然洞穴通烟霞。十夫徙置幸不遠，軒前桐柏陰交加。我家舊隠久不到，小池尺水三流槎。少年旋繞看不足，時呼野老來煎茶。老人得此且自慰，更訪餘石探幽遐。
肺病 蘇轍 
肺病比不作，屈信三十年。今年胡爲爾，呀然上衝咽。寒冰未易溫，死灰誰使然。醫言無庸怪，此理環無端。少年少戕敗，今日存精堅。假年復除害，非人豈非天。
送遜監淮西酒并示諸任二首  其一 蘇轍 
疇昔南遷海上雷，艱難唯與汝同來。再從龍尉茅叢底，旋卜雲橋荔子堆。相與閉門尋舊學，誰言復出理官醅。乘田委吏先師事，莫學陶翁到即回。
送遜監淮西酒并示諸任二首  其二 蘇轍 
淮西留滯昔經年，唯有諸任時往還。炊黍留賓不嫌陋，借書度日免長閑。歸來潩水無人問，夢繞伊家古檜間。二老舊遊唯我在，後生誰復識蒼顔。
風雪 蘇轍 
冬溫未宜人，風雪中夜止。疾雷略吾窗，輕冰入吾被。病去適三日，驚起存一氣。心安氣亦安，二物本非二。皎然一寸燈，下燭九泉底。物來無不應，物去未嘗昧。恨我俗緣深，撓此古佛智。醫來視六脈，六脈非昔比。
讀傳燈錄示諸子 蘇轍 
大鼎知難一手扛，此心已自十年降。舊存古鏡磨無力，近喜三更月到窗。早歲文章真自累，一生憂患信難雙。從今父子俱清凈，共說無生或似龐。
夢中咏西湖 蘇轍  西湖
誰鑿西湖十里中，扁舟載酒颺輕風。草木蕃滋百事足，寒暄淡薄四時同。東鄰適與吾廬便，西岸遥將岳麓通。閑遊草草無人識，竹杖藤鞋一老翁。
買炭 蘇轍 
苦寒搜病骨，絲纊莫能禦。析薪燎枯竹，勃鬰烟充宇。西山古松櫟，材大招斤斧。根槎委溪谷，龍伏熊虎踞。挑抉靡遺餘，陶穴付一炬。積火變深黳，牙角猶憤怒。老翁擁破氈，正晝出無屨。百錢不滿籃，一坐幸至莫。御爐歲增貢，圓直中常度。閭閻不敢售，根節姑付汝。升平百年後，地力已難富。知夸不知嗇，俯首欲誰訴。百物今盡然，豈爲一炭故。我老或不及，預爲子孫懼。
欲雪 蘇轍 
今年麥中熟，餠餌不充口。老農畏冬旱，薄雪未覆畝。驕陽引狂風，三白知應否。久晴車牛通，薪炭家家有。唯有口腹憂，此病誰能救。達官例謀身，一醉日自富。尚應天愍人，雲族朝來厚。飛花得盈尺，一麥可平取。
那吒 蘇轍 
北方天王有狂子，只知拜佛不拜父。佛知其愚難教語，寶塔令父左手舉。兒來見佛頭輒俯，且與拜父略相似。佛如優曇難值遇，見者聞道出生死。嗟爾何爲獨如此，業果已定磨不去。佛滅到今千萬祀，只在江湖挽船處。
示諸子 蘇轍 
老去惟堪一味閑，坐令諸子了生緣。般柴運水皆行道，挾策讀書那廢田。兄弟躬耕真盡力，鄉鄰不慣枉稱賢。裕人約己吾家世，到此相承累百年。
戊子正旦 蘇轍 
百歲行來已七分，筋骸轉覺不如人。法傳心地初投種，雨過花開不待春。識路一時如有得，到家諸事本非新。舊陳芻狗今無用，付與時人藉兩輪。
題舊鍾馗 蘇轍 
濟南書記今白鬚，歲節鍾馗舊綠襦。舉手托天欣見雪，破鞋踏凍可憐渠。滔滔時輩今黄壤，六六年華屬老夫。兒女未容翁便去，銀瓶隔夜浸屠酥。
七十吟 蘇轍 
年來霜雪上人頭，俄爾相將七十秋。欲去天公未遣去，久留敝宅恐難留。六窗漸暗猶牽物，一點微明更著油。近聽老盧親下種，滿田宿草費鋤耰。
久旱府中取虎頭骨投邢山潭水得雨戲作 蘇轍 
邢山潭中黑色龍，經年懶卧泥沙中。嵩陽山中白額虎，何年一箭肉爲土。龍雖生，虎雖死，天然猛氣略相似，生不益人死何負。虎頭枯骨金石堅，投骨潭中潭水旋。龍知虎猛心已愧，虎知龍懶自增氣。山前一戰風雨交，父老曉起看麥苗。君不見岐山死諸葛，真能奔走生仲達。
生日 蘇轍 
扶杖今年見國人，懸弧早歲憶茲晨。佛身三世歸依地，鄰寺百僧清凈因。蘧子知非慚已晚，白公起定惜餘春。舞雩一濯平湖水，鄉黨驚呼白髮新。
將拆舊屋權住西廊 蘇轍 
平生未有三間屋，今歲初成百步廊。欲趁閑年就新宅，不辭暑月卧斜陽。修篁已謝前人種，甘井何妨衆口嘗。奔走從來成底事，安居到處漫爲鄉。
種花二首  其一 蘇轍 
築室力已盡，種花功尚疏。山丹得春雨，艷色照庭除。末品何曾數，羣芳自不如。今秋接千葉，試取洛人餘。
種花二首  其二 蘇轍 
築室少閑地，種花能幾畦。松筠舊滿眼，桃李漸成蹊。無計通湖水，長思種藕泥。幽懷終不愜，拄杖出城西。
同遲賦千葉牡丹 蘇轍 
未換中庭三尺土，漫種數叢千葉花。造物不違遺老意，一枝頗似洛人家。名園不放尋芳客，陋巷希聞載酒車。未忍畫瓶修佛供，清樽酌盡試山茶。
同遲賦春晚 蘇轍 
池塘春旱欲生塵，一雨能令草木新。脾病不嫌櫻笋薄，廩空偏喜麥禾勻。白須照水湖光凈，淥酒留人鳥哢頻。但恐少年嫌老醜，眼前無復一時人。
春無雷 蘇轍 
經冬無雪麥不死，秋雨過多深入土。人言來歲定無麥，農父掉頭笑不許。清明雨足麥欣欣，旋敕奴婢修破囷。大麥過期當半熟，小麥未晚猶十分。東家西舍發陳積，十錢一餠猶難得。向來天公不爲人，市人半是溝中瘠。前望麥熟一月期，老稚相勸聊忍饑。誰令伏枕作寒熱，囊中無錢誰肯醫。天公愛人何所吝，一春雨作雷不震。雷聲一起百妖除，病人起舞不須扶。
聞卞氏舊有怪石藏宅中問其遺孫指一廢井云盡在是矣井在室中床下尚未能取先作 蘇轍 
昔人遊宦久江湖，怪石嵌空駭里閭。一井深藏緣底事，百年不出待潛夫。棄捐泥土性仍在，睥睨林亭氣漸蘇。微物廢興猶有定，此生窮達謾長吁。
仲夏始雷 蘇轍 
陽氣溟濛九地來，經春涉夏始聞雷。麥禾此去或可望，桃李向來誰使開。號令迍邅人共怪，陰陽顛倒物應猜。一聲震蕩雖驚耳，遍地妖氛未易回。
八璽 蘇轍 
秦人一璽十五城，百二十城當八璽。元日臨軒組綬新，君臣相顧無窮喜。九鼎崢嶸夏禹餘，八璽錯落古所無。古人鄙陋今人笑，父老不慣空驚呼。
讀舊詩 蘇轍 
早歲吟哦已有詩，年來七十才全衰。開編一笑恍如夢，閉目徐思定是誰。敵手一時無復在，賞音他日更難期。老人不用多言語，一點空明萬法師。
五月園夫獻紅菊二絕句  其一 蘇轍 
黄花九月傲清霜，百草滿園無此香。紅紫無端盜名字，試尋本草細商量。
五月園夫獻紅菊二絕句  其二 蘇轍 
南陽白菊有奇功，潭上居人多老翁。葉似皤蒿莖似棘，未宜放入酒杯中。
夏至後得雨 蘇轍 
天惟不窮人，旱甚雨輒至。麥乾春澤匝，禾槁夏雷墜。一年失二雨，廩實真不繼。我窮本人窮，得飽天所畀。奪祿十五年，有田潁川涘。躬耕力不足，分穫中自愧。餘功治室廬，棄積霑狗彘。久養無用身，未識彼天意。
遲往泉店殺麥 蘇轍 
罷民不耕穫，豈利有攸往。古人爲我言，許此亦無妄。一冬免鋤犁，二麥盈甕盎。火老金尚伏，雨過築場壤。鄰家助伯亞，蒼耳割榛莽。朝陽得終日，經歲可無恙。老夫終病慵，長子幸可仗。劬勞慎勿厭，餠餌家共享。秋田雨初足，已作豐熟想。歸來報好音，相對開臘釀。
夏夜對月 蘇轍 
大火直南方，萬物委爐炭。微雪吐凉月，中夜初一浣。老人氣如縷，枕簟亦流汗。披衣繞中庭，星斗嘒相粲。鳴蜩思清露，抱葉一長嘆。栖鵲亦未安，繞樹再三轉。我生仰田食，候雨占雲漢。枵然未可期，無食終誰怨。褰帷竟不寐，夜氣凈如練。愛之不忍觸，惟恐朝來散。
千葉白蓮花 蘇轍 
蓮花生淤泥，凈色比天女。臨池見千葉，謫墮問何故。空明世無匹，銀瓶送佛所。清泉養芳潔，爲我三日住。蔫然落寶床，應返梵天去。
追和張公安道贈別絕句 蘇轍 
少年便識成都尹，中歲仍爲幕下賓。待我江西徐孺子，一生知己有斯人。
遺老齋絕句十二首  其一 蘇轍 
杜門本畏人，門開自無客。孤坐忽三年，心空無一物。
遺老齋絕句十二首  其二 蘇轍 
衆音入我耳，諸色過吾目。聞見長歷然，靈源不受觸。
遺老齋絕句十二首  其三 蘇轍 
茲心凈無垢，尚愛南齋竹。當暑得清風，冷然若新沐。
遺老齋絕句十二首  其四 蘇轍 
老檜真百尺，疏竹疑千畝。紛紛霰雪中，見此歲寒友。
遺老齋絕句十二首  其五 蘇轍 
栽竹種松檜，十年未成陰。昔人定知我，爲我養南林。
遺老齋絕句十二首  其六 蘇轍 
久無叩門聲，剝啄問何故。田中有人至，昨夜盈尺雨。
遺老齋絕句十二首  其七 蘇轍 
我居近西城，城枕湖一曲。不到平湖上，何物禁吾足。
遺老齋絕句十二首  其八 蘇轍 
北臨鳳凰臺，鳳去臺亦圮。萋萋修竹林，喈喈何日至。
遺老齋絕句十二首  其九 蘇轍 
昔我過嵩麓，雲移見諸峰。重遊未有日，想像曀霾中。
遺老齋絕句十二首  其一○ 蘇轍 
避事已謝客，養性不看書。書中多感遇，掩卷輒長吁。
遺老齋絕句十二首  其一一 蘇轍 
人言里中舊，獨有陳太丘。文若命世人，惜哉憂人憂。
遺老齋絕句十二首  其一二 蘇轍 
巢由老箕山，遁世聊可耳。臨流愧堯舜，又甚陳仲子。
移花 蘇轍 
種花南堂南，堂毀花亦瘁。理畦西軒西，花好未忍棄。慇勤拔陳草，秋雨流入地。移根傅生土，指日春風至。花來本陳洛，盈尺不爲異。力求千葉枝，更與一溉水。人功誠已盡，天巧行可致。我老百不爲，愛此養花智。
服栗 蘇轍 
老去日添腰脚病，山翁服栗舊傳方。經霜斧刃全金氣，插手丹田借火光。入口鏘鳴初未熟，低頭咀噍不容忙。客來爲說晨興晚，三嚥徐收白玉漿。
白菊 蘇轍 
白菊長先黄菊開，年年九日泛新醅。猶存古曆摽花候，不奈時人信手栽。得勢從教盈九畹，俯眉聊復引三杯。愈風明目須真物，能使神農爲爾回。
九日家釀未熟 蘇轍 
平生不喜飲，九日猶一酌。今年失家釀，節到真寂寞。床頭瀉餘樽，畦菊吐微萼。洗盞對妻孥，肴蔬隨厚薄。興來欲徑醉，量盡還自却。傍人嘆身健，省己知脾弱。尚有姑射人，自守常綽約。養生要慈儉，已老慚矍鑠。燕居漸忘我，杜門奚不樂。風麯日已乾，濁醪可徐作。
南齋獨坐 蘇轍 
獨坐南齋久，忘家似出家。香烟穠作穗，茶面結成花。細竹才通徑，長松初有槎。往還真斷絕，一一數歸鴉。
西成 蘇轍 
野老端相慶，西成僅十分。寒來多釀酒，客過預留饙。近事姑求飽，遠憂要浪聞。一壺真有理，終日得醺醺。
藏菜 蘇轍 
爨清葵芥充朝膳，歲晚風霜斷菜根。百日園枯未易過，一家口衆復何言。多排甕盎先憂盡，旋設盤盂未覺煩。早晚春風到南圃，侵凌雪色有新萱。
示諸子 蘇轍 
諸子才不惡，功名舊有言。窮愁念父母，心力盡田園。志在要須命，身閑且養源。遊鱼脫淵水，何處有飛翻。
示諸孫 蘇轍 
少年真力學，玄月閉書帷。老去渾無頼，心空自不知。交遊誰識面，文字略存詩。笑向諸孫說，疏慵非汝師。
十一月一日作 蘇轍 
晝短圖書看不了，夜長鼓角睡難堪。老懷騷屑誰爲伴，心地空虛成妄談。酒少不妨鄰叟共，病多頼有衲僧諳。積陰深厚陽初復，一點靈光勤自參。
冬至日 蘇轍 
陰陽升降自相催，齒髮誰教老不回。猶有髻珠常照物，坐看心火冷成灰。酥煎隴坂經年在，柑摘吳江半月來。官冷無因得官酒，老妻微笑潑新醅。
除日 蘇轍 
年年最後飲屠酥，不覺年來七十餘。十二春秋新罷講，五千道德適親書。木經霜雪根無蠹，船出風波載本虛。自怪多年客箕潁，每因吾黨賦歸歟。
臘中三雪 蘇轍 
一臘不虛度，三雪自相因。暗添池上凌，稍壓麥中塵。餘潤想猶在，苦寒將及春。慇勤欲盡酒，扶養病衰人。
伐雙穀 蘇轍 
芳蘭非不嘉，當門自宜鋤。矧此惡木陰，久妨長者車。僕夫礪尋斧，告我日方除。久持不忍意，柯條益扶疏。植根雖云固，伐去曾須臾。我塗雖不寬，出入自有餘。開門聽還往，并納賢與愚。荒穢一朝盡，來者皆虛徐。
上元夜适勸至西禪觀燈 蘇轍 
三年不踏門前路，今夜仍看屋裏燈。照佛有餘長自照，澄心無法便成澄。追歡狂客去忘返，入定孤僧喚不譍。更到西禪何所問，隔牆魚鼓正登登。
程八信孺表弟剖符單父相遇潁川歸鄉待闕作長句贈別 蘇轍 
我生猶及見大門，弟兄中外十七人。兩家門戶甲鄉黨，正如潁川數孫陳。嗈嗈鳴雁略雲漢，風吹散落天一垠。歸來勉强整毛羽，飲水啄粒傷離羣。東西隔絕不敢恨，死生相失長悲辛。蕭蕭華髮對妻子，往往老淚流衣巾。仲叔已盡季亦老，雙星孤月耿獨存。老夫閉門不敢出，喜君三度乘朱輪。今春剖符地尤勝，不齊自古留芳塵。回車訪我念衰老，挽衣把臂才逡巡。君行到官我未死，杖藜便是不速賓。一尊酌我當有問，此國豈有賢於君。
種松 蘇轍 
城郭人家歲寒木，檜柏森森映華屋。青松介僻不入城，野性特嫌塵土辱。中庭冉冉盈尺苗，條幹雖短風霜足。培根不用糞壤厚，插竹預防鷄犬觸。他年期汝三丈高，獨立仙翁毛髮綠。老翁自分不及見，子孫見汝知遺直。
二月望日雪二絕  其一 蘇轍 
玄冥留雪惱中春，損麥傷花病老人。已典布裘捐衲襪，朝來酒盡乞比鄰。
二月望日雪二絕  其二 蘇轍 
老翁衰病不憂花，百口唯須麥養家。聞道田中猶要雪，兼收凝白試山茶。
遜自淮康酒官歸覲逾旬而歸送行二絕句  其一 蘇轍 
官期未滿許寧親，平日宦遊無此恩。雨遍公田及私畝，學書兼得問筠孫。
遜自淮康酒官歸覲逾旬而歸送行二絕句  其二 蘇轍 
乘田委吏責無多，舊學年來竟若何。開卷新詩可人意，到官無復廢吟哦。
去年秋扇二絕句  其一 蘇轍 
篋中秋扇委塵埃，春晚炎風拂面來。舊物不辭爲世用，故人相見莫心猜。
去年秋扇二絕句  其二 蘇轍 
扇中秦女舊乘鸞，拂去浮塵色尚鮮。未盡炎風早歸去，不堪秋後乞哀憐。
讀舊詩 蘇轍 
老人詩思如枯泉，轆轤不下甕盎乾。舊詩展卷驚三年，粲然佳句疑昔賢。老來百事不如前，藜羹稻飯嗟獨便。飽食餘暇盡日眠，安用琢句愁心肝。
堂成不施丹雘唯紙窗水屏蕭然如野人之居偶作 蘇轍 
高棟虛窗五月凉，客來掃地旋焚香。白雲低繞明月觀，漲海東流清暑堂。病久渴心思沆瀣，夢回餘念屬瀟湘。老人夫婦修行久，此處從今是道場。
南齋竹三絕  其一 蘇轍 
幽居一室少塵緣，妻子相看意自閑。行到南窗修竹下，恍然如見舊溪山。
南齋竹三絕  其二 蘇轍 
舊山修竹半塵埃，誰種南林待我來。新筍出牆秋雨足，閉門長與護蒼苔。
南齋竹三絕  其三 蘇轍 
里中佳客舊孫陳，我自疏慵不見人。目倦細書長掩卷，心遊法界四無鄰。
中秋新堂看月戲作 蘇轍 
年年看月茅檐下，今歲堂成月正圓。自笑吾人强分別，不應此月倍嬋娟。虛窗每怯高風度，碧瓦頻驚急雨懸。七十老翁渾未慣，安居始覺貴公賢。
午寢 蘇轍 
食飽年來幸有秋，倒床清夢百無憂。忍饑終愧首陽客，睡足何須雲夢州。冰酒黄封生不喜，春芽紫筍向誰求。平生尚有書魔在，一卷還堪作枕頭。
九日陰雨不止病中把酒示諸子三首  其一 蘇轍 
旱久翻成霧雨災，老人腹疾强啣杯。官醅菉豆適初熟，籬菊黄花終未開。兒女共憐佳節過，鷄豚恐有故人來。衰年此會真餘幾，薄酒無多不用推。
九日陰雨不止病中把酒示諸子三首  其二 蘇轍 
九日不能飲，呦呦覺胃寒。妻孥勸把盞，萸菊正堆槃。懶極久成病，年高終鮮歡。道人嫌服藥，心息自相安。
九日陰雨不止病中把酒示諸子三首  其三 蘇轍 
庭菊兼黄白，村醪雜聖賢。微吟還自喜，不飲信徒然。陶亮貧非病，孟嘉醒亦顛。相看莫相笑，與爾各當年。
落葉滿長安分題 蘇轍  长江
有客倦長安，秋風正颯然。九衢飛亂葉，八水凝寒烟。摇落南山見，凄凉陋巷偏。名園失綠暗，清渭泛紅鮮。衣信催煩杵，狼烽報極邊。長江苦吟處，日暮想橫鞭。
臘月九日雪三絕句  其一 蘇轍 
天公留雪待嘉平，飛霰來時曉未明。病士擁衾催暖酒，閉門不聽掃瑶瓊。
臘月九日雪三絕句  其二 蘇轍 
去年家釀不須沽，秫米今年絕市無。雪沒前山薇蕨盡，誰憐無語獨携鋤。
臘月九日雪三絕句  其三 蘇轍 
臘中得雪春宜麥，甕裏無糟寒惱人。未暇樽罍伴佳客，先將餠餌許比鄰。
己丑除日二首  其一 蘇轍 
閱遍時人身亦老，卷殘舊曆意茫然。髭鬚白盡無添處，甲子重來又十年。酒儉不容時一醉，堂成且喜夜安眠。春秋似是平生事，屋壁深藏付後賢。
己丑除日二首  其二 蘇轍 
橘紅安穩近誰傳，鬢雪蕭騷久已然。梅柳任教修故事，蠶絲聊與祝新年。敲門賀客辭多病，守歲諸孫聽不眠。粗有官酤供夜飲，一瓶渾濁且稱賢。
同外孫文九新春五絕句  其一 蘇轍 
佳人旋貼釵頭勝，園父初挑雪底芹。欲得春來怕春晚，春來會似出山雲。
同外孫文九新春五絕句  其二 蘇轍 
甕中臘脚長憂凍，戶外春風那得知。酒熟定應花未動，舉瓢先對柳千絲。
同外孫文九新春五絕句  其三 蘇轍 
菊葉萱芽初出土，凍虀冷麵欲宜人。老人脾病難隨汝，洗釜磨刀待晚春。
同外孫文九新春五絕句  其四 蘇轍 
築室恨除千本竹，及春先補百株花。隔年預與園夫約，春雨晴時問汝家。
同外孫文九新春五絕句  其五 蘇轍 
雪覆西山三頃麥，一犁春雨祝天工。麥秋幸與人同飽，昔日黄門今老農。
上元前雪三絕句  其一 蘇轍 
臘中平地雪盈尺，嵩隗山田麥尚乾。不管上元燈火夜，飛花處處作春寒。
上元前雪三絕句  其二 蘇轍 
閉門不問門前事，燈火薰天自不知。聞道朝來雪又下，老人今歲未應饑。
上元前雪三絕句  其三 蘇轍 
天公似管人間事，近事傳聞半是非。但使麥田饒雨雪，饑人得飽未相違。
上元雪 蘇轍 
上元燈火家家辦，遍地瓊瑶夜夜深。衲被蒙頭真老病，紗籠照佛本無心。床頭酒甕恰三斗，山下麥田真百金。乞我終年醉且飽，端能擁鼻作微吟。
春陰 蘇轍 
春後誰令百日陰，雨淫風橫兩相侵。天公未有惜花意，野老空存念麥心。共怪叢筠亦黄落，終憐老檜獨蕭森。過中不克陽安在，夏旱前知未易禁。
庭中種花 蘇轍 
空庭一無有，初種六株花。青桐綠楊柳，相映成田家。春雨散膏油，朝暾發萌牙。造物知我心，初來盡枯槎。開花已可貴，結子成益佳。百事盡如此，一生復何嗟。我生本窮陋，中年旅朝衙。失脚墮南海，生還夢荒遐。築室雖不多，於我則已奢。松筠伴衰老，已矣無復加。
曾郎元矩見過逾月聽其言久而不厭追感平昔爲賦詩 蘇轍 
胄子相從得佳婿，掖垣同直喜良朋。交情不意隔生死，世事休論有廢興。宿草芊綿淚入土，故琴牢落恨填膺。遠來似覺清談勝，試問傳家今幾燈。
閉門 蘇轍 
閉門潁昌市，不識潁昌人。身閑未易過，閑久生暗塵。我念作閑計，欲與黄卷親。少年病書史，未老目先昏。掩卷默無言，閉目中自存。心光定中發，廓然四無鄰。不知心已空，不見外物紛。瞿曇昔嘗云，咄哉不肯信。一見勿復失，愈久當愈真。
林筍復生 蘇轍 
春寒侵竹竹憔悴，父老皆云未嘗記。偶然雷雨一尺深，知爲南園衆君子。從地湧出長如人，一一便有凌雲氣。吾家老圃倦栽接，但以歲寒相嫵媚。一朝紛紛看黄落，嵇阮相過無醉地。陰陽往復知有數，已病還瘳非即死。呼童徑語鄰舍翁，種竹未改當年意。姚黄左紫終誤人，千葉重臺定何事。
老柏 蘇轍 
柏根可合抱，柏身長百尺。我年類汝老，我心同汝直。我貧初無居，愛汝買此宅。索居懷舊友，開軒得三益。風中有餘勁，雪後不改色。我貧不栽花，繞屋多種竹。全家謬聞道，舉目無他物。晨興輒相對，知我有慚德。
蠶麥 蘇轍 
春寒風雨淫，蠶麥止半熟。耕桑未嘗親，有獲敢求足。鄰田老翁嫗，囊空庾無粟。機張久乏緯，食晏惟薄粥。熟耕種未下，屢禱雲不族。私憂止寒餓，王事念鞭扑。爲農良未易，爲吏畏簡牘。閉門差似可，忍饑有餘福。
喜雨 蘇轍 
夏田已報七分熟，秋稼方憂十日乾。好雨徐來不倉卒，天公似欲救艱難。魃張鷹犬無遺力，社近鷄豚趁早寒。老病隨人幸一飽，爐香無語只長嘆。
題東坡遺墨卷後 蘇轍 
少年喜爲文，兄弟俱有名。世人不妄言，知我不如兄。篇章散人間，墮地皆瓊英。凜然自一家，豈與餘人爭。多難晚流落，歸來分死生。晨光迫殘月，回顧失長庚。展卷得遺草，流涕濕冠纓。斯文久衰弊，涇流自爲清。科斗藏壁中，見者空嘆驚。廢興自有時，詩書付西京。
洗竹 蘇轍 
寒甚南軒竹半黄，晚抽旱筍雜榛荒。不嫌毒手千竿盡，稍放清風八月凉。短篲只堪除糞壤，新萌會看伏牛羊。扶持造化須人力，早聽人言布麥糠。
寄張芸叟 蘇轍 
老矣張芸叟，親編樂府詞。才高君未覺，手戰我先衰。點𪑮舊無對，吟哦今與誰。十年酬唱絕，歡喜得新詩。
兩中秋絕句二首  其一 蘇轍 
潁川城下兩中秋，金氣初凝火尚流。脾病家人不教飲，官厨好酒亦難求。
兩中秋絕句二首  其二 蘇轍 
兩逢重九尉佗城，蜑叟相從倒酒瓶。十二年來均寂寞，此心南北兩冥冥。
贈德仲 蘇轍 
我昔見子京邑時，鬚髮如漆無一絲。今年相見潁昌市，霜雪滿面知爲誰。故人分散隔生死，孑然惟以影自隨。憐子肝心如鐵石，昔所謂可今不移。世間取舍竟誰是，惟有古佛終難欺。嗟哉我自不知子，意子清凈持律師。忽然微笑不言語，袖中錦繡開新詩。可憐相識二十載，終日對面初不知。蚌含明珠不肯吐，暗行沙底藏光輝。蚌爲身計良可耳，旁人不悟寧非嗤。
閏八月二十五日菊有黄花園中粲然奪目九日不憂無菊而憂無酒戲作 蘇轍 
年年九日憂無菊，今歲床空未有糟。世事何嘗似人意，天公端解惱吾曹。金龜解去瓶應滿，玉液傾殘氣尚豪。門外白衣還到否，今時好事恐難遭。
九日三首  其一 蘇轍 
瓢尊空挂壁，九日若爲歡。白髮逃無計，黄花開已闌。酒慳慚對客，風起任飄冠。頼有陶翁伴，貧居得自寬。
九日三首  其二 蘇轍 
解衣換村酒，酒薄不須嫌。節到勿空過，杯行且强拈。得閑身尚健，適意事難兼。醉卧南窗日，誰知酸與甜。
九日三首  其三 蘇轍 
幼子淮西客，雙壺思老人。遠來經顄淡，細酌喜清醇。飲罷遥憐汝，歸來早及春。南齋昔未有，餘似舊時貧。
戲題三絕  其一 蘇轍 
懊惱嘉榮白髮年，逢人依舊唱陽關。渭城朝雨今誰聽，砑鼓跳踉一破顔。
戲題三絕  其二 蘇轍 
謝傅凄凉已老年，胡琴羌笛怨遺賢。使君於此雖不俗，挽斷髭鬚誰見憐。
戲題三絕  其三 蘇轍 
遍地花鈿嘆百年，蒼顔白髮意凄然。回頭笑指此郎子，破賊將來知有天。
木冰 蘇轍 
老病不眠知夜寒，晨興薄冰滿庭前。枯榆老柳變精妍，細稍如苗粗如椽。風敲碎玉落紛然，冰裹槲葉誰雕鎸。鄰家父老呼東垣，欲沽官酒囊無錢。我亦强起試一觀，樹稼不見今十年。
夜坐 蘇轍 
少年讀書目力耗，老怯燈光睡常早。一陽來復夜正長，城上鼓聲寒考考。老僧勸我習禪定，跏趺正坐推不倒。一心無著徐自靜，六塵消盡何曾掃。湛然已似須陀洹，久爾不負瞿曇老。回看塵勞但微笑，欲度羣迷先自了。平生誤與道士遊，妄意交梨求火棗。知有毗盧一逕通，信脚直前無別巧。
老史 蘇轍 
口食陽翟粟，身衣陽穀絲。二物不相即，飽暖常不時。老史知我窮，一歲一奔馳。方暑勸脂車，苦寒伺來歸。嗟我垂老年，未免憂寒饑。老史甚忠信，但恨性重遲。事我三十年，閔閔不相離。我門了無求，辛苦終不辭。平生金石交，至此或已携。老史未易得，試復養其兒。
臘雪次遲韵 蘇轍 
冬儲久未辦，佳雪爲人留。穀豆入高廩，薪蒸轉十輈。紛紛了歲事，閔閔念農疇。家有二頃田，一頃種米麰。風聲夜中變，飛霰曉未休。粗畢今歲寒，復免來年憂。天公知人心，未禱得所求。傾瓢有遺酌，起和田中謳。
小雪 蘇轍 
小雪僅能消膈熱，苦寒偏解惱衰翁。年豐誰使百物貴，心凈要令萬事空。老去禪功深自覺，生來滯運與人同。閑中未斷生靈念，清夜焚香處處通。
土牛 蘇轍 
天地非不仁，萬物自芻狗。土牛適成象，逡巡見屠剖。田家挽雙角，歸理繅絲釜。生無負重力，死作初耕候。碎身本不辭，及物稍無負。君看劉表牛，豈脫曹公手。
除夜二首  其一 蘇轍 
年年賦除夜，一賦一衰殘。家有三斗釀，春餘半月寒。鷄豚不改舊，鄰里自相歡。元日應無客，蕭然不著冠。
除夜二首  其二 蘇轍 
七十三年客，相從尚幾年。西方他日事，東魯一經傳。漸解平生縛，初安半夜禪。紛紛爭奪際，何意此心全。
遺老齋南一柏雙幹昔歲坐堂上僅可見也今出屋已尺餘偶賦 蘇轍 
翠柏擢雙幹，冉冉出屋危。柏長雖云喜，我老亦可知。苦寒不改色，烈風終自持。門閑斷來客，相對不相欺。
正月十六日 蘇轍 
上元已過欲收燈，城郭遊人一倍增。陌上紅塵霏似霧，雲間明月冷如冰。誰言世上驅馳客，老作庵中寂定僧。漏水半消燈火冷，長空無滓色澄澄。
七十三歲作 蘇轍 
一生有志恨無才，久爾蕭蕭白髮催。力學當年真自信，初心到此未應回。舊人化去渾無幾，新障重生撥不開。七十三年還住否，獲麟後事轉難裁。
春旱彌月郡人取水邢山二月五日水入城而雨 蘇轍 
春旱時聞孽火然，邢山龍老不安眠。麥生三寸未覆壠，雨過一犁初及泉。深愧貧民饑欲死，可憐肉食坐稱賢。南齋遺老知尤幸，湯餠黄齏又一年。
龍川道士 蘇轍 
昔我遷龍川，不見平生人。傾囊買破屋，風雨庇病身。頎然一道士，野鶴墮鷄羣。飛鳴閭巷中，稍與季子親。刺口問生事，褰裳觀運斤。俯仰忽三年，愈久意愈真。送我出重嶺，長揖清江濱。方營玉皇宮，棟宇期一新。成功十年後，脫身走中原。見公心自足，徒步非我勤。我歸客箕潁，晝日長掩關。僕夫忽告我，門有萬里賓。問其所從來，笑指南天雲。心知故人到，驚喜不食言。我老益不堪，惟有二頃田。年年種麥禾，僅能免饑寒。君來亦何爲，助我耕且耘。嗟古或有是，今世非所聞。
重贈 蘇轍 
出家無復家，視身等雲浮。東西隨風行，忽然遍九州。君居龍川城，築室星一周。屋瓦如翬飛，象設具冕旒。弟子五六人，門徒散林丘。本爲百年計，自可一世留。胡爲不復顧，脫去如敝裘。萬里一藤杖，來從故人遊。故人病老翁，輕重恐未酬。疑君了心法，萬物皆浮漚。去彼非有嫌，來此亦無求。是心摩尼珠，不受篋笥收。故人感君意，一言還信不。遠行不爲此，浪走非良謀。
食櫻笋二首  其一 蘇轍 
一旱經春草木焦，朱櫻結子獨盈條。盤中宛轉明珠滑，舌上逡巡絳雪消。仰囁佳人露猶濕，偷銜啼鳥語尤嬌。南方荔子爭先後，羞見炎風六月燒。
食櫻笋二首  其二 蘇轍 
林竹抽萌不忍挑，誰家盈束伴晨樵。籜龍似欲號無罪，食客安知惜後凋。不願鹽梅調鼎味，姑從律呂應簫韶。林間老死雖無用，一試冬深雪到腰。
西軒畫枯木怪石 蘇轍 
西軒素屏開白雲，婆娑老桂依霜輪。顧兔出走蟾蜍奔，河漢卷海機石蹲。牽牛自載倚桂根，清風颯然吹四鄰。東坡妙思傳子孫，作詩仿佛追前人。筆墨墮地稱奇珍，閉藏不聽落泥塵。老人讀書眼病昏，一看落筆生精神。
悟老住慧林 蘇轍 
能公住嶺南，正觀呼不起。忠公客中禁，朝恩不爲累。道人無凈穢，所遇忘嗔喜。悟公清凈人，心厭紛華地。慧林虛法席，去有遲遲意。投身淤泥中，佛法何處是。引身山林間，過患差無幾。力小難自欺，心安似無愧。悟世常失人，違心輒喪己。徐行勿與較，乘流得坎止。君看凈因揩，志以直自遂。殺身竟何益，犯難豈爲智。去住本由天，毋求亦無避。相期明且哲，大雅亦如此。
蠶麥 蘇轍 
春旱麥半熟，蠶收僅十分。不憂無餠餌，已幸有襦裙。造化真憐汝，耕桑不謾勤。經過話關陝，貧病不堪聞。
北堂 蘇轍 
吾廬雖不華，粗有南北堂。通廊開十窗，爽氣來四方。風長日氣遠，六月有餘凉。兒女避不居，留此奉爺娘。爺娘髮如絲，不耐寒暑傷。單衣蕉葛輕，軟飯菘芥香。無客恣卧起，有客羅壺觴。今年得風痹，摩膏沃椒湯。念終捨此去，故山松柏蒼。此地亦何爲，歲時但烝嘗。
秋旅 蘇轍 
雨晴秋稼如雲屯，豆沒鷄兔禾沒人。老農歡笑語行路，十年儉薄無今晨。無風無雨更一月，藜羹黍飯供四鄰。天公似許百姓足，人事未可一二論。窮邊逃卒到處滿，燒場入室才逡巡。縣符星火雜鞭箠，解衣乞與猶怒嗔。我願人心似天意，愛惜老弱憐孤貧。古來堯舜知有否，詩書到此皆空文。
七夕 蘇轍 
火流知節換，秋到喜身安。林鵲真安往，河橋晚未完。得閑心不厭，求巧老應難。送酒誰知我，瓢樽昨暮乾。
食鷄頭 蘇轍 
風開芡觜鐵爲鬚，斧斫沙磨旋付厨。細嚼兼收上池水，徐咽還成滄海珠。佳客滿堂須一斗，閑居頼我近平湖。多年不到會靈沼，氣味宛然初不殊。
秋雨 蘇轍 
禾田已熟畏愁霖，積潦欲乾泥尚深。一雨一凉秋向晚，似安似病老相侵。人間有盡皆歸物，世外無生頼有心。要覔塵埃不到處，一燈相照夜愔愔。
補種牡丹二絕  其一 蘇轍 
野草凡花著地生，洛陽千葉種難成。姚黄性似天人潔，糞壤埋根氣不平。
補種牡丹二絕  其二 蘇轍 
換土移根花性安，猶嫌入伏午陰煩。清泉翠幄非難辦，絕色濃香別眼看。
曹郎子文赴山陽令 蘇轍 
囊空口衆不堪閑，却喜平生得細論。鶴髮進封償舊德，彩衣聽訟勉平反。楚風剽疾觀新政，浙水蕭條咏舊恩。記取老人臨別語，茶瓢霜後早相存。
九日三首  其一 蘇轍 
九日真佳節，年年長賦詩。深慚鶴髮老，每與菊花期。帽落無人拾，酒狂聊自持。豐年餘社甕，天意念衰羸。
九日三首  其二 蘇轍 
我飲不爲酒，黄花競此時。茱萸謾辟惡，麯糵助和脾。淺酌何勞訴，獨醒徒爾爲。來年我猶健，相對亦如斯。
九日三首  其三 蘇轍 
河朔今將到，山陽近欲行。老懷驚聚散，一酌慰平生。陋巷連牆久，長淮照眼明。到官紛訟牒，應憶此時情。
早睡 蘇轍 
老人如嬰兒，起晏睡常早。粗氈薄絮被，孤枕自媚好。倒床作龜息，逡巡輒復覺。隔門燈火明，仿佛聞語笑。杯棬相勸酬，往往見譏誚。披衣坐跏趺，衰老當自了。室空窗亦虛，半夜明月到。老盧下種法，從古無此妙。根生花輒開，得者自不少。要須海底行，更問藥山老。
廳前柏 蘇轍 
穉柏如嬰兒，冉冉三尺長。移根出澗石，植幹對華堂。重露恣膏沐，清風時抑揚。我老不耐寒，憐汝堪風霜。朝夕望爾長，尺寸常度量。知非老人伴，可入諸孫行。想見十年後，檐前蔚蒼蒼。人來顧汝笑，誦我此詩章。
十月二十九日雪四首  其一 蘇轍 
床頭唧唧糟鳴甕，夜半蕭蕭雪打窗。擁褐旋驚花著樹，潑醅初喜酒盈缸。鄰翁晨乞米三斗，釣戶暮留魚一雙。自笑有無今粗足，遥憐逐客過重江。
十月二十九日雪四首  其二 蘇轍  长江
龕燈照室久妨睡，雪氣侵人不隔窗。枕上詩成那起草，槽頭酒滴暗鳴缸。遠來狂客應回去，高卧幽人未有雙。猶憶新灘泊船處，堆蓬積玉撼長江。
十月二十九日雪四首  其三 蘇轍 
幽居漫爾存三徑，燕坐何妨應六窗。老憶舊書時展卷，病封藥酒旋開缸。小園摇落黄花盡，古檜飛鳴白鶴雙。珍重老盧留種子，養生不復問王江。
十月二十九日雪四首  其四 蘇轍 
鷂子一飛超漲海，蜂兒終日透晴窗。心空莫著書千卷，客到長留酒半缸。性命早知元有分，文章誰信舊無雙。何年結束尋歸路，還看蟆頤下飲江。
冬日即事 蘇轍 
寒日初加一線長，臘醅添浸隔羅光。新年只願多新酒，舊疾微令變舊方。自昔杯棬元窄小，得閑筋力尚康强。買田種秫貧無計，自有人家爲插秧。
畫學董生畫山水屏風 蘇轍 
承平百事足，鴻都無不有。策牘試篆隸，丹青寫飛走。紛然四方集，狐兔萃林藪。何人知有益，長嘯呼鷹狗。奔逃走城邑，驚顧念糊口。素屏開白雲，稱我茅檐陋。濡毫願揮洒，峰巒映岩竇。巨石連地軸，飛布瀉天漏。縈山一徑通，過水微橋構。山家烟火然，遠寺晨鐘叩。僧從何方來，行速午齋後。有客呼渡船，隔水惟病叟。听然發一笑，此處定真否。人生初偶然，與此誰夭壽。厄窮妄自憐，一醉輒日富。客至亦茫然，邀我沽斗酒。
冬至日作 蘇轍 
羲和飛轡留不住，小兒逢節喜欲舞。人言老翁似小兒，烝豚釀酒多爲具。潁川本自非吾鄉，鄰里十年成舊故。誰令閉戶謝往還，壽酒獨向兒孫舉。飲罷跏趺閉雙目，寂然自有安心處。心安自謂無老少，不知鬚髮已如素。似聞錢重薪炭輕，今年九九不難數。
冬至雪二首  其一 蘇轍 
一氣潜萌九地中，雪花微落四無風。初陽便有回天力，宿瘴徐看卷地空。家釀再投猶恨薄，官酤多取定無功。時人淺陋終無益，徑就天公借一豐。
冬至雪二首  其二 蘇轍 
佳節蕭條陋巷中，雪穿窗戶有顔風。出迎過客知非病，歸對先師喜屢空。黍醖盈瓢終寡味，石薪烘竈信奇功。頗嫌半夜欺毛褐，却喜年來麥定豐。
讀樂天集戲作五絕  其一 蘇轍 
樂天夢得老相從，洛下詩流得二雄。自笑索居朋友絕，偶然得句與誰同。
讀樂天集戲作五絕  其二 蘇轍 
樂天得法老凝師，後院猶存楊柳枝。春盡絮飛餘一念，我今無累日無思。
讀樂天集戲作五絕  其三 蘇轍 
樂天投老刺杭蘇，溪石胎禽載舳艫。我昔不爲二千石，四方異物固應無。
讀樂天集戲作五絕  其四 蘇轍 
樂天引洛注池塘，畫舫飛橋映綠楊。潩水隔城來不得，不辭策杖看湖光。
讀樂天集戲作五絕  其五 蘇轍 
樂天種竹自成園，我亦牆陰數百竿。不共伊家鬥多少，也能不畏雪霜寒。
記病 蘇轍 
我病在脾胃，一病四十年。微傷輒暴下，傾注如流泉。去年醫告我，此病猶可痊。試取薑豆附，三物相和丸。服之不旬浹，病去如醫言。醫言藥有毒，病已當速捐。我意藥有功，服久功則全。侵尋作風痹，兩足幾蹣跚。徐悟藥過量，醫初固云然。舊病則已除，奈此新病纏。醫言無甚憂，前藥姑捨旃。藥毒久自消，真氣從此完。鄙夫不信醫，私智每自賢。咄哉已往咎，終身此韋弦。
除日二首  其一 蘇轍 
屠蘇末後不辭飲，七十四人今自希。筋力明年應更減，誠心憂世久知非。脾寒服藥近方驗，風痹經冬勢漸微。得罪明時歸已晚，此生此病任人譏。
除日二首  其二 蘇轍 
七十四年明日是，三千里外未歸人。酒篘泉涌如迎節，詩句雲生喜見春。賀客不來知我病，鄰家竊語笑吾真。時人莫作樂天看，燕坐端能畢此身。
上元 蘇轍 
上元車馬正喧喧，老病無聊長掩門。不著繁燈眩雙目，獨邀明月上前軒。跏趺默坐聞三鼓，寂寞誰來共一樽。已覺城中塵土臭，急將清雨洗乾坤。
壬辰生日兒侄諸孫有詩所言皆過記胸中所懷亦自作 蘇轍 
生日今朝是，匆匆又一年。讀書真已矣，閉目但茫然。下種言非妄，開花果定圓。驅羊舊有法，視後直須鞭。
白鬚 蘇轍 
少年不辦求良藥，老病無疑生白鬚。下種已遲空悵望，無心猶幸省工夫。虛明對面誰知我，寵辱當前莫問渠。自頃閉門今十載，此生畢竟得如愚。
林笋 蘇轍 
竹林遭凍曾枯死，春笋連年再發生。天與歲寒終倔强，澤分淇澳轉敷榮。狂鞭已逐草侵徑，疏影長隨月到楹。嵇阮欲來從我餘，開門一笑亦逢迎。
西軒種山丹 蘇轍 
淮陽千葉花，到此三百里。城中衆名園，栽接比桃李。吾廬適新成，西有數畦地。乘秋種山丹，得雨生可喜。山丹非佳花，老圃有深意。宿根已得土，絕品皆可寄。明年春陽升，盈尺爛如綺。居然盜天功，信矣斯人智。根苗相因依，非真亦非僞。客來但一笑，勿問所從致。
遊西湖 蘇轍  西湖
閉門不出十年久，湖上重遊一夢回。行過閭閻爭問訊，忽逢魚鳥亦驚猜。可憐舉目非吾黨，誰與開尊共一杯。歸去無言掩屏卧，古人時向夢中來。
泛潩水 蘇轍 
早歲南遷恨舳艫，歸來平地憶江湖。半篙春水花千片，八尺輕船酒一壺。徐轉城陰平野闊，稍通竹徑小亭孤。前朝宰相終難得，父老咨嗟今亦無。
風痹三作 蘇轍 
年老百病生，風痹已三作。主家長患聾，說法仍害脚。十年學趺坐，從此罷雀躍。閉目時自觀，寸田飽耕鑿。下種本無種，服藥亦非藥。田熟根自生，病去如花落。吾生默已定，有數誰能却。數盡吾則行，未應墮冥漠。
新作南門 蘇轍 
于公决獄多陰功，自知有子當三公，高作里門車馬通。定國精明有父風，飲酒一石耳目聰。漢家宰相仍侯封，左右中興始且終。我家讀書自我翁，耻言法律羞兵戎。中年出入黄門中，智巧不足稱愚忠，雖云寡過亦無功。不忮不求心粗空，舉世知我惟天工。恃此知不累兒童，作門不庳亦不隆。陋巷正與顔生同，勢家笑唾儻見容。
春旱 蘇轍 
舊俸存無幾，生齒日益多。敝廬雖粗完，空廩無麥禾。首種二頃田，奈此春旱何。誰能持隻鷄，一酹邢山阿。饑寒誰相念，幸龍未見呵。去年投虎頭，叩門用干戈。邂逅一尺雨，豈復陰陽和。幽明初不隔，誠意豈在多。惻然上通天，矧此一盤渦。雲興雨隨至，父老行且歌。
感秋扇 蘇轍 
團扇經秋似敗荷，丹青彷彿舊松蘿。一時用舍非吾事，舉世炎凉奈爾何。漢代誰令收汲黯，趙人猶欲用廉頗。心知懷袖非安處，重見秋風愧恨多。
喜侄邁還家 蘇轍 
一別匆匆歲五除，還家怪我白髭鬚。懷中初見孫三世，巷口新成宅一區。林下酒尊還漫設，床頭易傳近看無。老年遊宦真安往，南北相望結草廬。
次前韵 蘇轍 
心空煩惱不須除，白盡年來罷鑷鬚。隨俗治生終落落，苦心憂世漫區區。居連里巷知安否，食仰田園問有無。我已閉門還往絕，待乘明月過君廬。
喜雨 蘇轍 
一旱經春夏已半，好雨通宵曉未收。氣爽暫令多病喜，來遲未解老農憂。力耕僅足公家取，遺秉休違寡婦求。時向林間數新竹，籜龍騰上欲迎秋。
雨過 蘇轍 
東南流注已鳴澗，西北霏微僅斂塵。人意共懷艱食病，天公那有不仁人。雲移已分貧無福，雩應方知社有神。田里相望無一舍，終年苦樂會須勻。
溽暑 蘇轍 
東風吹鼎方然薪，遊鱼出沒一世人。隨湯上下猶欣欣，不識河漢清凉津。十年我已不出門，可憐尚寄生死濱。老知下種功力新，開花結子當有辰。寒暑一過聊嚬呻，至此有道非有神。
外孫文九伏中入村曬麥 蘇轍 
春田不雨憂無麥，入囷得半猶足食。伏中一曬不可緩，旱田蒼耳猶難得。人言春旱夏當潦，入伏未保天日好。老農經事言不虛，防風防雨如防盜。外孫讀書舊有功，五言七字傳祖風。旋投詩筆到田舍，知我老來饞且慵。秋田正急車難起，汗滴肩頳愧鄰里。磨聲細轉雪花飛，舉家百口磨牙齒。食前方丈我所無，烝餠十字或有諸。孫歸何用慰勤苦，烹鷄亦有烝胡盧。
大雨後咏南軒竹二絕句  其一 蘇轍 
苦寒壞我千竿綠，好雨還催衆笋長。痛飲雖無嵇阮客，瓢尊一試午陰凉。
大雨後咏南軒竹二絕句  其二 蘇轍 
葉開翡翠才通日，節竦琅玕不怕風。稍放西邊深二丈，端如幽谷茂林中。
秋後即事 蘇轍 
苦熱真疑不復凉，火流漸見迫西方。清風一夜吹茅屋，竹簟今朝避石床。露濕中庭菊含蕊，水浮西浦稻生芒。秋成得飽家家事，莫笑農夫喜欲狂。
送遲赴登封丞 蘇轍 
昔我過嵩陽，秋高日重九。晨邀同行客，共舉登高酒。藤鞋生胼胝，一覽河山富。封壇土消盡，中夜捫星斗。下山雙足廢，欲上知難又。回首烟雲中，隠約見巖岫。未老約來遊，何意七十後。吾兒性靜默，丞邑山路口。秋暑山尚煩，冬雪山方瘦。春山利遊觀，安輿即迎父。
省事 蘇轍 
早歲讀書無甚解，晚年省事有奇功。自許平生初不錯，人言畢竟兩皆空。空中有實何人見，實際心知與佛同。煩惱消除病亦去，閉門便了此生中。
廣福僧智昕西歸 蘇轍 
老人寄東巖，蕭然四無鄰。八尺清冷泉，中有白髮人。婆娑弄明月，松間夜相賓。平生指庚壬，終老投此身。築室潁川市，西望長悲辛。故山比丘僧，繭足超峨岷。歸塗三千里，秋風入衣巾。北崦百步外，我夢一室新。速營三間堂，永奉兩足尊。我歸要有時，久遠與子親。悟老非凡僧，瓦礫化金銀。歸來味玄言，見日當自陳。
種藥苗二首 種甖粟 其一 蘇轍 
築室城西，中有圖書。窗戶之餘，松竹扶疏。拔棘開畦，以毓嘉蔬。畦夫告予，甖粟可儲。
種藥苗二首 種甖粟 其二 蘇轍 
甖小如甖，粟細如粟。與麥皆種，與穄皆熟。苗堪春菜，實比秋穀。研作牛乳，烹爲佛粥。
種藥苗二首 種甖粟 其三 蘇轍 
老人氣衰，飲食無幾。食肉不消，食菜寡味。柳槌石鉢，煎以蜜水。便口利喉，調養肺胃。
種藥苗二首 種甖粟 其四 蘇轍  庐山
三年杜門，莫適往還。幽人衲僧，相對忘言。飲之一杯，失笑欣然。我來潁川，如遊廬山。
種藥苗二首 種决明 其一 蘇轍 
閑居九年，祿不代耕。肉食不足，藜烝藿羹。多求異蔬，以佐晨烹。秋種甖粟，春種决明。
種藥苗二首 種决明 其二 蘇轍 
决明明目，功見本草。食其花葉，亦去熱惱。有能益人，矧可以飽。三嗅不食，笑杜陵老。
種藥苗二首 種决明 其三 蘇轍 
老人平生，以書爲累。夜燈照帷，未曉而起。百骸未病，兩目告瘁。决明雖良，何補於是。
種藥苗二首 種决明 其四 蘇轍 
自我知非，卷去圖書。閉目內觀，妙見自如。聞阿那律，無目而視。决明何爲，適口乎爾。
上巳 蘇轍 
春服初成日暖，潩河漸滿風凉。欲復孔門故事，略有童冠相將。城西百步而近，杏花半落草香。欣然願與數子，臨水一振衣裳。故人有酒未酌，爲我班荆舉觴。我雖少飲不醉，未怪遊人若狂。春風自爾一月，花絮極目飛揚。誦詩相勸行樂，良士但取無荒。
上巳後 蘇轍  西湖
上巳已過旬日，西湖尚有遊人。老人復歸閉戶，戶外百事日新。呼童試問築室，春晚何日堂成。我家舊廬江上，隠居三世相因。晏子不願改卜，我今已愧先君。始有苟合則止，已老姑欲安身。西望烝嘗有處，傳家圖史常陳。門中此外何事，世故有耳不聞。食訖趺坐日昃，此心皎皎常存。萬事汝勿告我，婚嫁自畢諸孫。
堂成 蘇轍 
築室三年，堂成可居。我初不知，諸子勞劬。父母老矣，風雨未除。橐裝幾何，勿問有無。伐木於山，因此舊廬。不約不豐，燕處無餘。堂開六楹，南北四筵。晝明廓然，夜冥黯然。四鄰無聲，布被粗氈。身非蚌螺，一睡經年。夜如何其，趺坐燕安。善惡不思，此心自圓。東廂靖深，以奉嘗烝。老佛之廬，朝香夜燈。西廂千卷，圖書之林。先人所遺，子孫是承。杖屨經行，直如引繩。顧視而笑，此如我心。諸子之室，左右吾背。將食擊板，一擊而會。瓜畦芋區，分布其外。鋤去瓦礫，壤而不塊。廢井重浚，泉眼仍在。轆轤雷鳴，甘雨時霈。園夫能勤，家足于菜。有客叩門，賀我堂成。揖客而笑，念我平生。三世讀書，粗免躬耕。明窗修竹，惟我與兄。蔭映茅茨，吐論崢嶸。猖狂妄行，以得此名。老而求安，匪以爲榮。
雙柳 蘇轍 
我作新堂，中庭蕭然，雙柳對峙。春陽既應，千條萬葉，風濯雨洗。如美婦人，正立櫛髮，髮長至地。微風徐來，掩冉相繆，亂而復理。垂之爲纓，綰之爲結，屈伸如意。燕雀翔舞，蜩蜇嘶鳴，不召而至。清霜夜落，衆葉如剪，顔色憔悴。永愧松柏，歲寒不改，見嘆夫子。聊同淵明，攀條嘯咏，得酒徑醉。一廛粗給，三黜不去，亦如展惠。
大雨聯句 蘇轍 
庭松偃蓋如醉，夏雨新凉似秋。有客高吟擁鼻，無人共吃饅頭。
和子瞻和陶淵明雜詩十一首  其一 蘇轍 
大道與衆往，疾驅祗自塵。徐行聽所之，何者非吾身。却過白鶴峰，鷄犬來相親。築室依果樹，有無通四鄰。安眠豈有足，良夜惟恐晨。晨朝亦何事，倦對往來人。
和子瞻和陶淵明雜詩十一首  其二 蘇轍 
莫言三謫遠，歸路近庾嶺。誰憐東坡窮，垂老徙此景。幸無薪炭役，豈念冰雪冷。平生笑子厚，山水記柳永。孜孜苦懷歸，何異走逃影。吾觀兩蠻觸，出縮方馳騁。百年寄龜息，幸此支床靜。
和子瞻和陶淵明雜詩十一首  其三 蘇轍 
我來適惡歲，斗米如珠量。何時舉頭看，歲月守心房。念我東坡翁，忍饑海中央。願翁勿言饑，稷調陰陽。玉池有清水，生肥滿中腸。
和子瞻和陶淵明雜詩十一首  其四 蘇轍 
故山縱得歸，無復昔遺老。家風知在否，後生恐難保。似聞老翁泉，曾作泥土燥。窮冬忽涌溢，絡繹瓶甕早。此翁終可信，明月耿懷抱。從我先人游，安得不聞道。
和子瞻和陶淵明雜詩十一首  其五 蘇轍 
幽憂如蟄蟲，雷雨驚奮豫。無根不萌動，有翼皆鶱翥。嗟我獨枯槁，無來孰爲去。念兄當北遷，海闊煎百慮。往來七年間，信矣夢幻如。從今便築室，占籍無所住。四方無不可，莫住生滅處。縱浪大化中，何喜復何懼。
和子瞻和陶淵明雜詩十一首  其六 蘇轍 
嘗聞左師言，少子古所喜。二兒從兩父，服辱了百事。佳子何關人，自怪餘此意。看書時獨笑，屢與古人值。他年會六子，道眼誰最駛。衣鉢儻可傳，田園不須置。
和子瞻和陶淵明雜詩十一首  其七 蘇轍 
舜以五音言，二雅良褊迫。變風猶井牧，驅人遂阡陌。周餘幾崩壞，况經甫與白。崎嶇收狂瀾，還付濫觴窄。蒙莊涇渭雜，恐有郭象客。壁藏待知者，金石聞舊宅。
和子瞻和陶淵明雜詩十一首  其八 蘇轍 
大道如衣食，六經所耕桑。家傳易春秋，未易相粃糠。久種終不穫，歲晚嗟無糧。念此坐嘆息，追飛及頹陽。天公亦假我，書成麟未傷。可憐陸忠州，空集千首方。何如學袁盎，日把無可觴。
和子瞻和陶淵明雜詩十一首  其九 蘇轍 
五年寓黄閣，盛服朝玄端。愧無昔人姿，謬作奇章遷。還從九淵底，回望百尺巔。身世俱一夢，往來適三餐。天公本無心，誰爲此由緣。從今罷述作，盡付逍遥篇。
和子瞻和陶淵明雜詩十一首  其一○ 蘇轍 
吾兄昔在朝，屢欲請會稽。誓將老陽羨，洞天隠蒼崖。時事乃大謬，寧復守此懷。區區芥子中，豈有兩須彌。舉眼即見兄，何者爲別離。尻輿駕神馬，孰爲策與羈。弭節過蓬萊，海波看增虧。
和子瞻和陶淵明雜詩十一首  其一一 蘇轍 
紅爐厄夏景，團扇悲秋凉。來鴻已遵渚，去燕亦辭梁。冰蠶懷凍藪，火鼠安炎鄉。曲士漫談道，夏蟲豈知霜。物化何時休，嘆息此路長。
聯句嘲僧 蘇轍 
玉筯插銀河，紅裙蘸碧波。更行三五步，浸着老僧窠。
上元後一日觀燈寄王四 蘇轍 
城頭月減一分圓，城裏人家萬炬然。紫陌羣遊逢酒住，紅裙醉舞向人妍。且爲行樂終今夕，共道重來便隔年。遥想猖狂夜深處，河沙飛水濕歸韉。
次韵仇池冬至日見寄 蘇轍 
身如草木順陰陽，附火重裘百日强。漸喜微和解凝烈，半酣起舞意倉忙。吾兄去我行三臘，千里今宵共一觴。世事只今人自解，苦寒須盡酒如湯。
益昌除夕感懷 蘇轍 
永漏侵春已數籌，地爐猶擁木綿裘。無心豈畏三尸訴，愛日還驚一歲休。故國二千空醉眼，新年三十恰平頭。光陰未用相敦迫，領取衰翁兩鬢秋。
除夕 蘇轍 
患難思年改，龍鍾惜歲徂。關河先壠遠，天地小臣孤。吾道憑溫酒，時情付擁爐。南荒足妖怪，此日謾桃符。
四月二十八日新熱寄仇池 蘇轍 
細莎爲屨如編鬚，輕葛爲服如剪莩。寒泉洒屋朝露濡，霜簟可薦机可扶。風鳴牖間如吹竽，此雖有暑宜亦無。庭前峻山槎之餘，盆中養鰍大如魚。荻生抱甲未見膚，蔓起上屋將懸壺。麥苗高齊可藏烏，此雖非野僅亦如。兄居溪堂南山趺，濯足溪水驚雁鳬。澄潭百丈清無淤，將往思我立踟躕。東軒鄙陋何足居，欲行不行繫轅駒。